Ikatzik Gabeko Etorkizuna plataformak #IkatzaItzali kanpainia abiarazi du Espainiako hainbat lurraldetan Poloniako Klima Gailurra dela eta - Ekologistak Martxan - Euskal Herria\n2018ko Novemberren 27\nKanpaina honen helburua 2025a baino lehen zentralen itxiera eskatzea da, Ikatzak ingurugiroan eta giza osasunean dituen ondorio larriak ekiditeko.\n20 kontzentraziotik gora programatuta daude Espainia guztian zehar burutuko direnak, baita Ikatzari lotutako gune nagusietan ere; besteak beste Carboneraseko Zentrala (Almeria), Alcudia (Mallorca), La Robla (León), As Pontes (A Coruña) edo San Roque (Cádiz)\nKanpainia hau pre-COP24 astean kokatzen da. COP24-a ONU-ren aldaketa klimatikoaren inguruko konferentzia da, aurten Katowicen (Polonia) ospatuko da abenduaren 3 eta 14a bitartean eta Ikatza izanen da gai nagusienetako bat.\nHerri mugimenduaren bidez Gobernuei ikatza uzteko urte limite bezala 2025a ezartzeko eta enpresei beraien zentralen itxieren eskaerak aurkezteko eta hauen biziraupena artifizialki luzatzeko inbertsioak egitez uzteko presionatzea da #ItzaliIkatza ekintza kanpainaren helburua. Horretarako dibulgaziorako materialaren difusioaz gain – “Ikatzik gabeko Etorkizuna” osatzen duten erakundeen kontuetatik-, Azaroaren 30ean (Ostirala) eta abenduaren 1ean (Larunbata) ekitaldi publiko ugari burutuko dira Espainiar lurralde osoan zehar: Hauen artean 18 ekitaldi burutuko dira kaleetan eta 10 bideo-forum antolatuko dira. Azken hauetan Greenpeacek ekoiztutako “Ikatzaren Alde Iluna” dokumentala proiektatuko da.\nKanpaina honek www.beyond-coal.es micrositea erabiliko du, zeinetan interesa daukaten personek ekintza eta kontzentrazio ezberdinen inguruko informazioa eskuratu ahal izanen dute. Gainera, gune honetara ere, #ItzaliIkatza kanpainari lotuta burututako aktibitate guztien argazki eta bideoak eskuragarri jarriko dira.\nEkintzak, gehienak Abenduak 1eko goizean kontzentraturik daudenak, hainbat udalerrietan burutuko dira eta bereziki Ikatz zentralak oraindik martxan dauden komunitate autonomoetan:\nAzaroak 30 Ostirala: Carboneras (Almería) y Granada.\nAbenduak 1 Larunbata: As Pontes (A Coruña), Alicante, Badajoz, Barcelona, Bilbao, San Roque (Cádiz), Gijón, Girona, Guadalajara, La Robla (León), Madrid, Alcudia (Mallorca), Pamplona, Valencia, Valladolid y Zaragoza.\nIkatzak sortutako emisioak aldaketa klimatikoaren eragile nagusiena dira mundu mailan. Gainera, berriki Europe Beyond Coal aliantza europarrak argitaratutako “Last Gasp” txostenaren arabera, Europako Ikatz enpresak 22.000 milioi eurorainoko gastu sanitarioen erantzule dira. Gainera, txosten honek aztertutako datuen arabera, gaur egun Europan martxan dauden 91 zentralak, 7.600 heriotza goiztiarren, 3.320 bronkitis kasu berriren eta haurretan 137.000 asma sintoma kasu baino gehiagoren eragile dira.  Txosten berberak azpimarratzen du Endesa dela Europako 6. enpresa kutsakorrena, Espainian martxan dituen 5 zentral termikoak direla eta. Naturgy empresa ordea, 19. postuan dago Espainian funtzionamenduan dituen 3 zentralengatik.\nHau guztiagatik, “Ikatzik Gabeko Etorkizuna”-k behin eta berriz eskatu die arduradun politiko eta enpresarialei Espainian martxan dauden 16 zentralak 2025a baino lehen itxi ahal izateko prozesuak martxan jartzeko, era honetan, Pariseko akordioan aldaketa klimatikoa mugatzeko ezarritako helburuak bete ahal izateko. IPPCC-k urrian argitaratutako txostenak adierazi zuenez, aldaketa klimatikoari lotutako tenperaturen igoera 1.5 azpitik ez mantentzeak arazo larriak ekar ditzake planetarentzat.\n“Ikatzik Gabeko Etorkizuna” plataformako hainbat bozeramaleren adierazpenak:\n“Lurralde osoan zehar burutuko diren hamarnaka ekintzek mezu oso argi bat helarazten diote enpresei, gobernu zentralei eta gobernu autonomikoei: Ikatzak aldaketa klimatikoa eragiten du eta hil egiten gaitu. Gizarteak aldaketa klimatikoaren aurka borrokatzea, energia zikinen erabilpenarekin amaitzea eta pertsonentzako eta ingurumenarentzako etorkizun jasangarri bat aldarrikatzen du”. Tatiana Nuño, Greenpeaceko Aldaketa Klimatikoaren kanpainaren arduraduna.\n“Zentral termikoak irekita mantentzea, tenperatura igoera 1.5ºC azpitik mantentzearekin inkonpatiblea da. Denentzat jasangarria izanen den etorkizun bat ziurtatu behar dugu eta horretarako berebizikoa da berehala ikatza erabiltzeari uztea. %100ean berriztagarria izanen den etorkizun bat abiarazteko beharrezko irtenbideak baditugu”. Javier Andaluz, Ekologistas en Accion-eko Clima eta Energia arduraduna.\n“Zuzenbidea aldaketa klimatikoaren aurkako borrokarako ezinbesteko tresna da. Horregatik, ezinbestekoa datorren Energia eta Klimaren Plan Nazional Integratuak ikatzaren amaierarako data bat ezartzea”. Carlota Ruiz, IIDMA-ko ingurugiro abokatua.\n“Elektrizitatea ikatza erabiliz sortzen jarraitzeak iraganeko teknologiei lotuta jarraitzea eta gizartea eta ingurugiroarentzako arrisku bat suposatzen du. Garrantzizkoa da aldaketa klimatikoa geldiarazteko lanari ekitea eta kaltetutako lanpostuak eraldatzea. Burua gordetzeak kostuak haunditu baino ez du egingo”. Mar Asunción WWF-Espainia-ko Klima eta Energia arduraduna.\n“Aldaketa klimatikoaren ondorio larrienak jasaten dituen lehen generazioa gara, baina azkena berau geldiarazteko. Hau lortzeko ezinbestekoa da lehenik ikatza eta ondotik gainontzeko erregai fosilak erabiltzen uztea”. Héctor de Prado, Amigos de la Tierra-ko Klima eta Energia arduraduna.\n“Ikatzik Gabeko Etorkizuna” plataformaren barnean, #IkatzaItzali kanpainari lotuta ekintzak burutuko dituzten erakundeak honakoak dira: Ecologistas en Acción, WWF, Amigos de la Tierra, SEO/BirdLife, IIDMA, Plataforma por un nuevo modelo energético, Coordinadora ecoloxista de Asturias, Térmica NO la Pereda, ANA-Asociación Asturiana de amigos de la Naturaleza, Plataforma para la defensa de la sanidad pública de Asturias, Sol y Paz Pachacuti, Som Energia, Aliats per la biodiversitat; la plataforma ‘Galiza, Un Futuro Sen Carbón’ (integrada por: ADEGA, Amigos da Terra, Asociación Naturalista “Baixo Miño” (ANABAM), Asociación Pola Defensa da Ría (APDR), Ecoar Global, Ecoloxistas en Acción, Feitoría verde, Ghichas Co-mando, Greenpeace, Nosa Enerxía, Petón do Lobo, Plataforma contra a Mina de Touro – O Pino y Verdegaia); La Carta de la Tierra León, Xarxa per a la sobirania energètica, GOB, Naturalistes de Girona, Ekologistas martxan, Grupo Ecologista Mediterraneo y Acuíferos Vivos.\nEurope Beyond Coal gizarte zibileko antolakunde eta taldeek sortutako aliantza bat da, zentral nuklear, ikatz mehategi eta zentral elektrikoen itxiera katalizatzeko lanean ari dena, honela, ikatzarekin lotutako proiektu berrien garapena ekiditeko eta energia berriztagarri eta efizientzia energetikoan oinarritutako eszenario berri baterako transizio justua azkartzeko. Dela urte batzuk, Sierra Club-ek Estatu Batuetan gidatutako antzeko kanpainia batek 262 ikatz zentral termikoren itxiera ekarri du, Estatu Batuetan dauden zentralen erdia baino gehiago. Itxiera hauek aurrera darraite Trumpen administrazioaren ikatzaren aldeko agenda martxan bada ere. Plataforma hau ere Espainian, lurralde mailan, kalera atera da “Europa: un futuro sin carbón” izenpean Espainiako ingurugiro elkarte nagusiek eta 20bat talde ekologista lokalek bultzatuta: Amigos de la Tierra, Ekologistak Martxan, Fundación Renovables, Greenpeace, IIDMA, Plataforma por un nuevo modelo energético, SEO/BirdLife eta WWF, besteak beste. Plataforma honek ikatzaren erabilera progresiboki bertan behera uztea eta energia berriztagarritan oinarritutako modelu baterako transizioa bilatzen du.\n← Navarra Sur | Sangüesa dice ‘no’ a la violencia y actitudes machistas Ekologistak Martxanek lindanoaren inguruko prposamen ez legegilea aurkeztu du →


Eadred - Wikipedia, entziklopedia askea.\nEadred edo Edred (923 – 955eko azaroaren 23a) Ingalaterrako erregea izan zen 946. urtean. Wessexko errege zen Eduardo Zaharraren eta bere bigarren emazte Ecgwynnen lau semeetatik gazteena izan zen.\n946 - 955eko azaroaren 23a\n← Edmundo I.a Ingalaterrakoa - Eadwig →\nWessex, 923 (egutegi gregorianoa)\nWessex (923 - 927)\nIngalaterrako Erresuma (927 - 955eko azaroaren 23a)\nFrome (en) , 955eko azaroaren 23a (egutegi gregorianoa) (31/32 urte)\n946ko maiatzak 26an Edmundo bere anaia hil zenean, Witanek bere oinordeko izendatu zuen. Abuztuaren 16an Kingston upon Thamesen koroatu zuten, eta Galesko gobernarien eta iparraldeko kondeen menpekotasuna jaso zuen.\nBere erregealdian, bikingoen aurka arrakastaz borrokatu zuen eta kristau sutsua izan zen. Digestio-gaixotasun baten ondorioz hil zen. Garai hartako kronista batek ia ezin zuela elikagairik hartu zioen.\nSomerseteko Frome hirian hil zen, 955eko azaroak 23an, 31 urte zituela, Winchesterreko katedralean lurperatua izan zelarik. Ezkongabea eta seme-alabarik gabea zenez, bere oinordekoa bere iloba Edwy Ederra izan zen, Edmundoren semea.\n↑ Anglo-Saxon Chronicle MSS A, D eta E, 955, MSS B eta C, 956.\nAzken aldaketa 6 urtarrila 2021(e)an, 20:55(e)tan


TXANTREKO AUZOTEGIN EKITALDIAK | elinberri\nTXANTREKO AUZOTEGIN EKITALDIAK\n2017. urtarrilak 27 Albisteak, Auzotegi Kultur Etxea\nAlde batetik informatu nahi dizuegu ostiral honetan ostiral eroak dinamikarekin hasiko garela. Hileko azken ostiraletan ekintza ezberdinak izanen ditugu AUZOTEGIn. Oraingoan bi taldeen rock kontzertuak izanen ditugu, Xoriñoak Kaloian eta Hartzak Blues Band taldeekin hain zuzen ere. Kontzertua 21:30etan hasiko da. Kontzertuen prestaketak direla eta, bulegoa itxita egonen da ostiralean.\nBeste aldetik ikastaroen izen emateak berriz ere irekiak daude. Ikastaro berriak ere baditugu. Alde batetik Txakur heziketa ikastaroa eta bestetik Sabel dantza ikastaroa.\nAzkenik, Auzoko Erraldoien Konpartsak, otsailaren 12an erraldoi txikien 25. urteurrena dela eta ikuskizuna eginen dute Barañaingo Auditorioan. Bertan Iparfolk, Urko Milagro eta Trikidantz taldeko abesleak egonen dira, Muthiko Alaiak Dantza Taldeaz aparte eta bi saio eskeiniko dituzte: bata eguerdiko 12:00etan eta bestea arratsaldeko 18:00etan. Sarrerak 9€ko prezioan AUZOTEGIn salgai edo eta Barañaingo Auditorioan.


Ayuntamiento de Lekeitio - Aurrekontuak\nUdal gobernutik 2018ko aurrekontuak lantzen gabiltza, abenduaren bukaeran aurrekontuok behin betiko onartzeko asmoarekin. 2018ko aurrekontuak 8.294.678,00 eurokoak dira (2017koak 7.824.601,00 eurotakoak) Udal Gobernu honen apustua oinarrizko eta kalitatezko zerbitzuak bermatzen eta mantentzen jarraitzea da.\nAurten ere, Udal gobernuak herritarren ekarpenak, iritziak, proposamenak kontuan izan nahi ditu urteko plangintza egiterakoan, partehartzea eta gardentasuna bultzatuz, “Lekeitio zeure erara” eraikitzeko.\nBeraz, Lekeition erroldatuta bazaude eta adin nagusikoa bazara, abenduaren 11ra arte egin itzazu zure ekarpenak Udaleko edozein bulegotan, web orrialdean www.lekeitio.eus partehartzeko udal e-mail helbidean (partehartzea@lekeitio.eus) edota whatsapp bidez (656 702 508). Aurrekontuak osotasunean www.lekeitio.eus web orrialdean.


1999ko Eskoziako Legebiltzarrerako hauteskundeak - Wikipedia, entziklopedia askea.\n1999ko Eskoziako Legebiltzarrerako hauteskundeak\n1999ko Eskoziako Legebiltzarrerako\n1999ko maiatzaren 6a\nEskoziako Legebiltzarreko 129 eserlekuak\n65 eserleku gehiengo osorako\nEskoziako Alderdi Laborista\nBarruti bozak 908.346 %38,8\nEskualde bozak 786.818 %33,6\nBarruti bozak 672.768 %28,7\nEskualde bozak 638.644 %27,3\nEskoziako Alderdi Kontserbadorea\nBarruti bozak 364.425 %15,6\nEskualde bozak 359.109 %15,4\nEskoziako Liberal Demokratak\nBarruti bozak 333.179 %14,2\nEskualde bozak 290.760 %12,4\nEzkerrean barruti bakoitzeko alderdi irabazlea ikus daiteke. Eskuinean eskualde bakoitzeko zerrenda bozen bidez hautatutako biltzarkideak ikus daitezke.\n1999ko Eskoziako Legebiltzarrerako hauteskundeak urte bereko maiatzaren 6an izan ziren, eta Eskoziako Legebiltzarraren I. legealdiko 129 legebiltzarkideak hautatu ziren, zeinetatik 73k hautesbarruti bana ordezkatzen zuten. Hauteskundeen ondoren, Donald Dewar laborista Eskoziako lehenengo Lehen Ministroa bihurtu zen.\nLegebiltzarrerako lehenengo hauteskundeetan Alderdi Laboristak lortu zuen sostengu handiena, eta 56 eserleku eskuratu zituen, batez ere herrialdearen erdialdean, Glasgow inguruan. Hala ere, gehiengo osotik bederatzi eserlekutara geratu zen, eta erosoago gobernatu ahal izateko koalizio gobernu bat osatu zuen Liberal Demokratekin. Eskoziako Alderdi Nazionala izan zen Legebiltzarreko bigarren alderdia, 35 eserleku lortuz, eta 1974tik alderdiaren emaitzarik hoberenak eskuratu zituen. Eskoziako Alderdi Kontserbadoreak berriz, ez zuen hautesbarruti baten ere ez irabazi, baina ordezkaritza proportzional mistoari esker 18 eserleku eskuratu zituen eskualde bozekin. Bestalde, Eskoziako Alderdi Sozialistak eta Alderdi Berdeak eserleku bana lortu zuten Glasgow eta Lothian eskualdeetan hurrenez hurren.\n1 Hauteskunde legea\nSakontzeko, irakurri: «Ordezkaritza proportzional misto»\nEskoziako Legebiltzarrerako hauteskundeetan ordezkaritza proportzional mistoa (MMP) da erabiltzen den hauteskunde sistema. Legebiltzarreko 129 legebiltzarkideetatik 73 hautesbarrutien bidez hautatzen dira, eta gainerako 56ak D'Hondt metodoa MMP sistemara aplikatuz.\nEskozia 73 hautesbarrutitan dago banatuta, eta hautesbarruti horiek 8 eskualde osatzen dituzte: Eskozia Erdialdea, Glasgow, Highland eta Uharteak, Lothian, Erdiko Eskozia eta Fife, Eskozia Ipar-ekialdea, Hego Eskozia, eta Eskozia Mendebaldea. Hautesleek bi boto eman behar dituzte: "barruti botoa", haien hautesbarrutiko ordezkaria hautatzeko; eta "zerrenda botoa" edo "eskualde botoa", haien eskualdeko 7 ordezkariak hautatzeko. Bi boto horiek ez dute zertan alderdi berarentzat izan, eta ondorioz alderdien barruti boto kopurua eta zerrenda boto kopurua normalean ez da berdina izaten.\n1999ko Eskoziako Legebiltzarrerako hauteskundeak →\nAlderdia Ordezkaritza proportzional mistoa Eserlekuak\nBozak % Eser. Bozak % Eser.\nEskoziako Alderdi Laborista (Lab) 908.346 38,8 53 786.818 33,6 3 56\nEskoziako Alderdi Nazionala (SNP) 672.768 28,7 7 638.644 27,3 28 35\nEskoziako Alderdi Kontserbadorea (Con) 364.425 15,6 0 359.109 15,4 18 18\nEskoziako Liberal Demokratak (LibDem) 333.179 14,2 12 290.760 12,4 5 17\nEskoziako Alderdi Berdea 84.023 3,6 1 1\nEskoziako Alderdi Sozialista (SSP) 23.654 1,0 0 46.635 2,0 1 1\nIndependenteak 18.511 0,8 1 27.712 1,2 0 1\nAlderdi Laborista Sozialista (SLP) 5.268 0,2 0 55.153 2,4 0\nProLife Alliance 9.784 0,4 0\nEskoziako Alderdi Unionista (SUP) 7.011 0,3 0\nAlderdi Liberala 5.534 0,2 0\nLege Naturala Alderdia (NLP) 4.906 0,2 0\nLangile Sozialisten Alderdia (SWP) 2.757 0,1 0\nHighland eta Uharteetako Aliantza 2.607 0,1 0\nGiza Eskubideen Mugimendua 806 0,0 0\nBritainiako Alderdi Komunista (CPB) 190 0,0 0 521 0,0 0\nBritainia Handiko Alderdi Sozialista (SPGB) 697 0,0 0\nAlderdi Humanista 447 0,0 0\nDrogen Aurkako Alderdia 423 0,0 0\nBesteak 12.967 0,6 0 17.668 0,7 0\nBoz baliogabeak 7.839 0,3 7.268 0,3\nGuztira 2.350.327 100 73 2.346.182 100 56 129\nAlderdiak Eserlekuen ehunekoak\n↑ (Ingelesez) «1999 Election Results» www.parliament.scot (Noiz kontsultatua: 2020/6/22).\nMultimedia: Category:Scottish Parliament election, 1999\nAzken aldaketa 12 martxoa 2022(e)an, 20:34(e)tan\nOrriaren azken aldaketa: 12 martxoa 2022, 20:34.


Arabako % 3 handituko du mendekotasunari aurre egiteko prestazio ekonomikoa | El Correo\nZurekinArabako % 3 handituko du mendekotasunari aurre egiteko prestazio ekonomikoa\nArabako % 3 handituko du mendekotasunari aurre egiteko prestazio ekonomikoa\nI.AGOTE Miércoles, 31 enero 2018, 23:29\nPrestazio ekonomikoaren gorakada hori Arabako Popularrak batzarkide taldearekin izenpetutako aurrekontu akordioaren zati da. Azken bi urteetan nabarmen egin du gora Arabako Foru Aldundiaren prestazio ekonomikoak jasotzen dituzten mendeko pertsonen kopuruak. 2017an bi urte lehenago baino 1.600 lagun gehiagok jaso zituzten dirulaguntza horiek (FBZPE, LPPE eta ZLPE); hau da, gutxi gorabehera % 30 gehiagok.\nGasteiz protagonista izango da Estatuko Hiri Hezitzaileen Sarearen XIII. topaketan Gizarte Politikak 49 familia etxetik kaleratzea eragotzi zuen 2017an, Gasteizen


EBAZPENA, 2019ko abenduaren 11koa, Lehendakaritzako idazkari nagusiarena, Horizonte 2020 Europako ikerketa esparru programaren bigarren fasean Zientzia, Teknologia eta Berrikuntzaren Euskal Sareko kide diren agenteak buru direla ikerketa proiektuak aurkez daitezen bultzatzeko dirulaguntzen 2020ko deialdia jendaurrean jartzen duena. - Eusko Jaurlaritza - Euskadi.eus\n3. artikulua Denbora eremua.\n4. artikulua Diru-hornidura.\n5. artikulua Prozedura.\n6. artikulua Erakunde onuradunak.\n7. artikulua Laguntzen zenbatekoa eta mugak.\n8. artikulua Eskaera eta epea.\n10. artikulua Dirulaguntzaren justifikazioa aurkezteko epea eta modua.\nEkainaren 25eko 92/2019 Dekretuaren 3. artikuluan araututakoarekin bat etorriz, laguntza horiek elkarren segidan emateko prozeduraren arabera emango dira. Behin aurreko artikuluan aipatutako zenbatekoa agortuta, eta dagokion kasuan horniduraren handitzea agortuta, egoera hori Euskal Herriko Agintaritzaren Aldizkarian argitaratuko da.\nFuntsen agortzea eskaerak ezesteko zio izango da, nahiz eta eskaerak funtsak agortu izanaren argitalpenaren aurretikoak izan, eta, era berean, eskaera berriak ez dira onartuko.\nIkerketa Kooperatiboko Zentroak (IKZ).\nDekretu arautzailearen 7. artikuluan xedatutakoaren arabera, laguntza gastuen aurrekontuaren % 100ekoa izatera irits daiteke.\nDirulaguntza gehienez 30.000 eurokoa izango da, eskaeraren xede den proiektu bakoitzeko.\nEskaera bitarteko elektronikoen bidez egin beharko da, eta eskatzaileek aurkeztu beharko duten dokumentazioa ekainaren 25eko 92/2019 Dekretuaren 9. artikuluan ezarritakoa izango da.\nEskaerarako sarbidea ondoren adierazten den helbide elektronikoen bidez egingo da:\nErakunde interesdunek prozedura honen izapide guztiak bitarteko elektronikoak erabiliz eskatu, kontsultatu eta egin beharko dituzte, Administrazio Publikoen Administrazio Prozedura Erkidearen urriaren 1eko 39/2015 Legearen 14.2 artikuluan xedatutakoaren arabera.\nEskaera egin ondorengo izapideak https://www.euskadi.eus/nire-karpeta bidez egingo dira, baita eskaera onesten edo ezesten duen ebazpenaren jakinarazpena ere, jakinarazpen hau Administrazio Publikoen Administrazio Prozedura Erkidearen urriaren 1eko 39/2015 Legearen 43. artikuluan ezarritakoarekin bat etorriz egingo da.\nEuropako Batzordearen jakinarazpena, dagokion epean ikerketa-proiektua behar bezala aurkeztu dela egiaztatzen duena, bigarren fase honetan aurkeztutako memoria teknikoarekin batera.\nIkerketa-proiektuaren lehenengo eta bigarren faseak egiteko egindako gastuen ziurtagiria, 2020ko urtarrilaren 1etik proiektua aurkeztu arte. Gastu horiek deialdien xede diren urte ezberdinen artean banaturik, eta honako kategoria hauetan banakatuta:\nArdurapeko adierazpena, non erakundearen legezko ordezkaritza duen pertsonak adierazi beharko baitu bete dituela proiektuaren proposamena egiteko beharrezkoak diren gastuen justifikazioa erakundearen kontabilitate-arauei jarraikiz egin dela eta laguntza arautzen duen dekretuan ezarritako arauak.\nJustifikazioak bitarteko elektronikoen bidez aurkeztu beharko dira euskadi.net atarian dagoen https://www.euskadi.eus/nire-karpeta egoitza elektronikoan, eta era elektronikoan sinatuta egon beharko dira.


Memoriaren beste dimentsio bat :: Observatorio la Diversidad de Mugak\nMemoriaren beste dimentsio bat\nEsklabotza kontatzeko beste modu bat agertzen du Ta-Hehisi Coatesek 'The Water Dancer' nobelan, afrikarrak subjektutzat aitortuta. Hainbat belaunaldiren bizipenak, oroimena eta oinaze partekatua ditu langai.\nBerria, Estibalitz Ezkerra, 29-06-2020\nArrazaren eta memoriaren gaineko Playing in the Dark saiakera liburuan (1992), Toni Morrisonek (Loraine, Ohio, AEB, 1931-New York, AEB, 2019) dio gogoratze prozesuan datzatela askatasunerako aukerak, oroitzea ariketa gogorra izan arren. Ikuspegi horrek gidatzen du Ta-Nehisi Coatesen (Baltimore, Maryland, AEB, 1975) The Water Dancer nobela (Ur dantzaria, 2019). Virginiako tabako plantazio batean kokaturik dago istorioa, XIX. mendearen erdialdean. Lockless plantazioa, ingurukoak bezala, gain behera doa. Esklabo jabeek, anbizioak eta trakestasunak bultzatuta, agortu arte ustiatu dituzte beren lurrak, eta, ondorioz, esklaboak saldu beste aukerarik ez dute beren luxuzko bizimoduari eta gizarte hierarkiari eusteko. Azken horren arabera, goian daude Kalitate direlakoak, esklabo jabe zuriak, zeinek bizitzaren eta heriotzaren gaineko boterea duten esklaboei dagokienez. Jarraian, Behekoak datoz, pobreak eta gehienbat alfabetatu gabeak diren zuriak: Kalitateentzat lan egiten dute plantazioak eta esklaboak gainbegiratzen. Haien azpian, Askatuak daude, askatasuna erosi ahal izan duten esklabo ohiak, eta mailarik apalenean, berriz, Eskulana, esklaboak.\nLocklesseko Eskulanetako bat da Hiram, baina ez da esklabo arrunta. Batetik, Howell Walker plantazio jabearen semea da. Walkerrek Hiram semetzat aitortua du; horregatik atera zuen soroetatik eta etxeko esklabo bihurtu, baita bere seme eta oinordeko Maynarden tutore bihurtu ere. Hiram sinetsita dago aitaren aitortzak gainerako esklaboena ez bezalako etorkizuna ekarriko diola, eta horrek «une isiletan, bere burua Kalitateen mailan irudikatzen» laguntzen dio. Ama enkantean saldu zutenetik Hiram zaindu duen emakumeak, ordea, Thenak, kontuz ibiltzeko esaten dio, Kalitateentzat esklaboak beti izango baitira esklabo.\nBada Hiram gainerako esklaboengandik bereizten duen beste zerbait: zehaztasun osoz gogora dezake dena, dela aurpegiak dela gertaerak, bere garaikoak zein lehenagokoak, bere ama izan ezik.\nThenak aurreikusi bezala, adinez nagusi bihurtzen denean bere esklabo egoera gogorarazten dio Walkerrek Hirami, bere tutore postutik kendu eta anaiordearen morroi bihurtzen baitu. Egun batean, Maynardekin batera zubi bat gurdiz zeharkatzen ari dela, Hiramek ama dantzan ikusten du ur gainean. Bere onera bueltatzen denerako, gurdia eta Maynard hondoratu egin dira ibaian, baina indar misteriotsu batek uretatik atera eta plantaziora itzularazi du bera. Hots, eroana izan da.\nEroapenaren bidez, urarekin kontaktuan denean bai bere burua eta bai beste pertsona batzuk toki batetik bestera garraia ditzake Hiramek; bere hitzetan, lurra «oihal bat bezala» tolestu dezake botere horri esker. Baina eroapena gerta dadin, emozio iturri handi baten beharra du: bere amaren oroitzapena. Haren boterea dela eta, isilpeko sare batek errekrutatuko du gaztea, eta, haiekin elkarlanean, plantazioetatik ihes egindako beltzei iparraldera joaten laguntzen hasiko zaie.\n«Ez da haragi masa bat»\nSentimendu pertsonalen eta naturaz gaindiko botereen arteko lotura maiz erabiltzen den teknika bat da literatura fantastikoan. The Water Dancer nobelan, ordea, karga emozional handiko gertaerak gogoratzea ez da prozesu indibiduala bakarrik; hainbat belaunaldiren bizipenei, memoriari eta min kolektiboari heltzea ere bada. Bere saiakeran, Morrisonek bereizi egiten ditu historia eta memoria, eta, afrikar-amerikarrei dagokienez, jasotako memoria historia baino garrantzitsuagoa eta egiazkoagoa dela esaten du. Izan ere, historian «objektu, eta ez haren barruko subjektu» moduan agertzen dira beltzak. Oroimenak, berriz, beren esperientziak lehen planoan jartzeko aukera ematen die. Esklaboen kasuan, memoriak badu beste dimentsio bat ere: bizirik irauteko mekanismo bat da, aske eta duin bizi ziren garaiekin, Afrikarekin konektatzeko aukera ematen baitie.\nMemoriarekin batera, ura funtsezko faktorea da eroapena gerta dadin. Urak Atlantikoari egiten dio erreferentzia, itsas zeharkaldi traumatiko horri, zeinetan hainbat afrikarrek bizia galdu zuten. The Water Dancer-en kapitulu artean agertzen diren epigrafeetan, poemak eta testu zati batzuk aipatzen dira, hildakoak hizpide dituztenak. Haien artean bada lekuko baten ondoko testigantza: «[Itsasontzitik] ateratzea lortu zuten beltzak dantzan ari ziren olatuen gainean, arnasa betean garaipen abesti bat iruditu zitzaidana garrasi egiten».\nUr bidezko eroapenaren metaforaren bitartez, lekukoak deskribatzen duen bera iradokitzen du Coatesen nobelak: esklabo ontzietatik Ozeano Atlantikora botatako haiek ez zirela ikarak eta larritasunak jota ito; aitzitik, etxera itzultzeko aukera izan zuten, pertsona aske moduan. Alde horretatik, afrikar-amerikar abestietan zein elezaharretan maiz agertzen den mito berak ateak irekitzen dizkio historia alternatibo baten aukerari. Kontua ez da esklabotzaren ondorioak itxuraldatzea, baizik eta milaka afrikar objektu —eta biktima— bihurtu zituen —eta oraindik indarrean den— sistemari aurre egitea, afrikarrak subjektu bihurtuta. Hain zuzen, The Water Dancer-en lorpenetako bat da esklabo bihurrarazitako gizon eta emakumeen gizatasun partikularra azaltzea. Bere semeari idatzitako gutun forma duen Between the World and Me liburuan (Munduaren eta nire artean, 2015) Coatesek azaldu bezala, «esklabotza ez da zehaztugabeko haragi masa bat. Esklabo bihurturikoa emakume espezifiko bat da, zeinaren adimena zurea bezain aktiboa den, zeinaren sentitzeko ahalmena zurea bezain zabala den».


EPPUR SI MUOVE - Mosul-eko kale garbitzaileak\nBada gatazka baten ondoren normaltasunera ahalik eta azkarren bueltatu nahi duenik. Mosul-en orain gutxi Estatu Islamikoak kontrolatutako kaleetan kirats usain handia dago. Lurrean, askotan kale erdian, mantak eta maindireak daude hildakoen gorpuzkiak estaltzen. Egunez euliek eta gauez eltxoek begiak eta ahoa irekita mantentzea ezinezko egiten dute. Harrigarria zait porlan gris eta okre koloreko hiri honek dituen jardinetan zenbat objektu pertsonal aurki ditzakedan. Erlojuak, eskularruak, plastikozko hortzak (bai plastikozkoak), sakelako mugikorren bateriak (ez dakit zergatik baina izugarri ageri dira), eta abar. Izenik esan ez didan soldadu batek sua egiteko balio dezaketela esan dit eta jendeak horretarako erabiltzen zituela guda garaian. Ez dakit sinetsi edo ez. Kontuz ibiltzeko esan didate, agian oraindik zerbait lehertzeke egon litekeelako. Tentuz, pauso arinez, Ninive zaharreko kaleetan nabil udazkenean mendian onddoak biltzen dabilen perretxikozalea bezala. Aspaldian segatu ez den belar artean erloju bat aurkitu dut. Oraindik badabil eta ordu zuzena erakusten du. Zalantzan egon naiz hartu edo ez hartu. Azkenean ezezkoak irabazi eta bueltatu egin naiz, argazki bat atera ondoren. Norena ote zen jakitea gustatuko litzaidake, zergatik dagoen erloju hori dagoen tokian eta ez beste batean. Atzetik lau laguneko talde bat gerturatu zait. Kirats handia dute. Haietako bati erlojua seinalatu diot eta poltsa txiki batean sartu du papertxo batekin batera. “Atzo hemen hildako emakume bat jaso genuen, egun gutxi zeramatzan hilda. Estatu Islamiarrarengandik ihesi zihoanean hil zutela uste dugu. Gu gabiltza kaleko hilak lurperatzen” Salman, Saad, Bihtarj eta Molud bolondresak dira eta Mosul-eko kaleetan dabiltza inork jaso nahi ez dituen gorpuzkiak biltzen.


Etxerat: “Larri gaixo diren presoen inguruan sumindura agertu dute europarlamentariek” | Usurbildarrak aurrera\n← Usurbilgo Gaztetxeak antolatuta urtarrilaren 29an haurrentzako Lehen Xake Txapelketa hasiko da\nUdarregi Ikastolak urtarrilaren 28an “Ate irekien eguna” ospatuko du →\nEtxerat: “Larri gaixo diren presoen inguruan sumindura agertu dute europarlamentariek”\nPasa den astean Etxerat Elkarteak delegazio batek Bruselara egindako bidaiaren inguruko balorazia egin du. Prentsaurrekoan Etxerateko bozeramaileekin batera, bidai horretan parte hartu zuten larri gaixo diren presoen bi senide izan ziren: Gentzane Callejo (Jagoba Codóren izeba) eta Mila Iradi (Ibon Fernandez Iradiren ama). Prentsaurrekoan Etxeratek aurrera begira emango dituen urratsen berri eman zuen:\n“Iragarri bezala, duela bi urte Europako Legebiltzarrean egindako bisitan Etxerat elkarteak sortutako harremanen jarraipen gisa, berriro ere, Etxerateko delegaritza Bruselara abiatu zen joan zen astean Europako legebiltzarkideekin elkarrizketak gauzatzera.\nOraingoan ere, batetik, espainiar eta frantziar estatuek eskubideen urraketak mantendu nahian baliatzen duten blokeoa gainditzea izan da gure jardueraren helburuetako bat, eta bestetik, urraketa hoien ondorioak Europan azaltzea. Kasu honetan ondorio lazgarrienetako bat, gaixotasun larri eta sendaezinak dituzten euskal preso politikoen egoera hain justu.\nBasque Friendship taldekideekin, GUE/NGL aliantzako parlamentuko taldearekin eta Europako Legebiltzarreko beste legebiltzarkide batzuekin bildu zen Etxerat. Flandriako Legebiltzarreko lehendakariarekin ere bilera bat ospatu genuen. Kasu guztietan, gaixotasun larriak pairatzen dituzten presoen diagnostikoak, egungo osasun egoera eta espetxeetan ematen diren bizi baldintzak jasotzen dituen txostena entregatu genien.\nLehenbiziko bisita egin genuenetik bi urte pasa direnean eta ETAren adierazpenaren osteko bost urte geroago, mendekua eta ankerkeri parametroetan estatuek mantentzen duten egoeraren gaineko berri izatea eta, bide batez, gaindituta beharko luketen egoerak bere horretan dirautela ezagutzeak, ustekabea eta haserrea sortu dute legebiltzarkideengan.\nGaixo dauden presoen egoeraren gaineko informazioren zabalkuntzaz, espainiar Estatuaren baitan auzi honen inguruan dagoen ezagutza mailari dagokiona eta hau guztia isilarazteko hedabide gehienek mantentzen duten joeraren inguruan galderak etengabe errepikatu ziren gure azalpenak entzun ondoren. Horren aurrean, bertan jaso dugun ongietorria eta ezagutu dugun elkartasuna azpimarratu behar dugu. Une unkigarriak bizi izan ditugu baita ere.\nPresoen errealitate gordinaren aurrean eta gaixo dauden presoen egoerak sortarazten dituen ondorio lazgarriei erreparatu gabe, ezaguna da frantziar eta espainiar gobernuek mantentzen duten inmobilismoa, euskal instituzioen utzikeria eta alderdi politiko zein sektore sozial jakin batzuen konplazentzia. Aldiz, gurekin bildutako Europako Legebiltzarreko taldeen aldetik, interesa lehenbizi, eta ondoren, kezka, elkartasuna eta egoera honekin behingoz bukatzeko parte hartzeko borondatea baino ez ditugu ezagutu.\nInplikatzeko nahi horren ondorioz proposamen eta konpromiso zehatzak gauzatu dira, besteak beste, datozen asteetan Suitza eta Alemaniako alderdi politiko zein giza eskubideen defentsan ari diren elkarteekin elkarrizketatzeko Etxerat elkarteko delegazio batek egingo duen bidaia. Hortik abiatuta, Europako Batasuneko hainbat herrialde bisitatuko ditu Etxerat-ek aurrerantzean ere.\nJakin badakigu Europa mailako alderdi eta eragileen konpromiso eta ekintzekin ez dela nahikoa izango salbuespeneko espetxe politikarekin bukatzeko. Badakigu ere eskubideen urraketen baitan onartzen diren gomendio eta konklusioei beti uko egiten dietela bi estatuek. Baina ala ere, aurrerapausoa egin dugula argi dugu. Hainbeste traba eta oztopo gainetik ematen ditugun aurrerapauso bakoitzak gure itxaropena elikatzen du. Norabide egokian lanean ari gara eta horrek gure indarra hauspotzen du”.


6-12 urte bitarteko haurrentzako topalekuen inguruko informazio saioak egingo dituzte gaur arratsaldean — Zumaiako Udala\nLehen Hezkuntzako haurrentzat astebeteko topalekuak izango dira uztailean zehar. Lau adin-tarte banatu eta adin-tarte bakoitzak aste batez parte hartu ahal izango du. Doakoak izango dira topalekuak, eta parte hartzeko ezinbestekoa izango da Zumaian erroldatuta egotea. Haurrak egunean bi ordu eta erdiz elkartuko dira adin bereko haurrekin, 10:00etatik 12:30era bitartean, eta nagusiki kalean egingo dituzte jolas eta jarduerak.\nTopalekuen inguruko xehetasunak ezagutzeko bi informazio saio egingo dituzte gaur arratsaldean. Ludotekako hezitzaileek Aita Mari zinean elkartuko dira 6-12 urte bitarteko haurren guraso eta tutoreekin. 17:00etan euskaraz egingo dute saioa; 17:30ean, berriz, gazteleraz emango dituzte azalpenak.\nUdalaren izenean ohartarazi dute beharrezkoa izango dela Aita Mari zinean maskara jantzita edukitzea. Bilera baino 20 minutu lehenago irekiko dituzte ateak, eta txandaka sartu beharko dira gurasoak.\nAforoa errespetatzeko, gehienez 180 pertsonak parte hartu ahal izango dute informazio saioan. Bilerara jende gehiago joango balitz, bigarren saio bat egingo dutela aurreratu dute.


Greyfriars Bobby - Wikipedia, entziklopedia askea.\nGreyfriars Bobby txakurraren omenezko estatua, Edinburgh.\nGreyfriars Bobby (1855ko maiatzaren 4a, Edinburgh - 1872ko urtarrilaren 4a, Edinburgh) 1870eko hamarkadan, Eskoziako Edinburgh hiriburuan ospetsu bilakatutako Sky Terrier txakur bat izan zen. Bere John Gray nagusiaren heriotza ondoren haren hilobian uste osoz sekulako leialtasuna erakutsiz eta 1872ko urtarrilaren 14ean bere heriotza arte egon izanaren ondorioz ezagun egin zen. Urte betera, Lady Burdett-Coutts andereak George IV Bridge zubia eta Candlemaker Row kalearen arteko elkargunean txakurraren omenezko estatua bat ipini zuen.\nBere gorpua Edinburgh hiriko Greyfriars Kirkyard hilerrian dago.\nBobbyren bizitzari buruzko hainbat liburu idatzi eta filma ere egin izan dira, tartean Eleanor Atkinson idazlearen Greyfriar's Bobby (1912) eleberria eta Greyfriars Bobby (1961) eta The Adventures of Greyfriars Bobby (2006) filmak.


Zuhaitz eskuzabala – Guraso.eus\n2017-04-06\tLander Juaristi\tIruzkinik ez\nUrtebete pasa noa guraso.eus-eko edukien koordinatzaile moduan, kolaborazio guztiak irakurri eta argitaratu ditut azken urte honetan, baita kolaborazio zaharrak ber argitaratu ere. Larraitz Zeberio kazetari lankidearen lanarekin gurasotasunaren inguruan sortzen diren albisteen jarraipena egiten dut eta bion artean bideratzen dugun egitasmo honek bizitza errealean sortzen zaizkigun zalantzetan lagundu eta hausnarketarako aitzakia mordoa eskaini dizkidala esan dezaket. Guraso moduan al dudana egiten dut, denon antzera! Galdera egin nion nire buruari; eta zer egin dezaket nik guraso.eus honetan? Zertaz idatzi dezaket??\nGure lehen alaba jaio zenean jarri genuen martxan etxeko proiektu bat. Malirenipuinak izeneko bloga eta bertan liburutegitik hartutako liburu aipagarrien zitak egin genituen, nabarmentzekoak iruditu zitzaizkigun liburuekin post dexente idazti genituen beti ere gure usteak eta gerora (alaba handituz joan zenean) esperientziak kontatuz. Ez aditu ikuspegitik,ez eta inongo helbururekin ere. Asko gustatzen zaizkigu ipuin eta liburu ilustratuak etxean, eta alabak aitzakia moduan erabili ditugu gure zaletasuna elikatzeko.(aitor dezagun)\nEtxeko blogean egiten genuen bezala guraso.eus-eko txoko honetan ipuinak eta liburu ilustratuen inguruko iruzkinak egingo ditut, beti ere esperientziatik eta ez aditu moduan.\nLehen kolaborazio honetarako liburu ilustratu zahar bat izango dut oinarri. Euskarara ekarri berria eta orain dela oso gutxi ezagutu dudana. “Zuhaitz eskuzabala”. Liburutegian aurkitu, (liburu berriak goiko apalean jartzen dituzte erraz ikusteko moduan) eta etxera ekarri genuen, alabarekin batera deskubritu nuen, hau da, aurretik irakurri gabe kontatu nion. Liburua kontatzen amaitu nuenean zerbaitek barruan “krak “ egin zidan.\nBai ,liburuak badauka mamia.Shel Silverstein (1930-1999) idazle estatubatuarraren ‘TheGivingTree’ da euskaraz Zuhaitz eskuzabala dena, lehen aldiz argitaratu eta 50 urte pasa eta gero euskaraz irakurtzeko aukera dugu.\nLiburua ireki eta ilustrazio oso sinpleak eta zuri beltzean, gutxirekin asko esaten duten horietakoa iruditu zitzaizkidan. Eta hasieratik amodio istorio bat:\n“Bazen behin arbola bat… mutiko bat maite zuena. Eta mutikoa egunero etortzen zen eta haren hostoak biltzen zituen haiekin koroak egin eta basoko errege bihurtzeko. Mutikoa haren enborrean gora igotzen zen eta haren adarretan kulunkatzen zen eta haren sagarrak jaten zituen”\nBa bai, amodio istorio bat da liburuaren oinarria, zuhaitz eta mutiko baten artekoa. Baina ez da amodio orekatua; zuhaitzak dena ematen dio, mutikoak berriz ezer.Haurtzarotik heldutasunera dagoen amildegia nabari da liburuan, mugarik eta baldintzarik gabeko maitasuna, amalurrarekin daukagun harremana… hari ezberdinetatik tira egin daiteke eta pentsatzeko aitzakia asko eskaintzen dizkigu bere sinpletasunean.\nAurretik esan dut liburuak” Krak” egin zuela nire barruan, zalantzak baina laster etorri ziren, nola ulertuko du nire alabak ipuina, zer da baldintzarik gabeko maitasun harreman horrek iradokiko diona? Nola ulertu bikote harreman batean batek bizitza eman eta besteak jaso bakarrik egiten duela?\nGaztezulo aldizkariko 2014. urteko ale batean aurkitu dut liburu hau euskaratu aurretik egindako lan berezi bat, eta bertan irakurri ditut liburuari eman zaizkion interpretazio ezberdinetako batzuk.\n“Ipuin alegorikoa dela kontuan hartuta, hamaika interpretaziorako bide eman du. Batzuk Jainkoaren eta gizakiaren arteko harremana ikusten dute ipuinean, beste batzuk, aldiz, Ama Natura eta gizakien artekoa. Eta badira adiskidetasunaren edota gurasoen eta seme-alaben arteko harremanaren alegoriatzat ulertzen dutenak ere. Baita harreman sadomasokistaren adibidetzat jartzen dutenak ere. Ipuina irakurri, eta bakoitzak bere ondoriok atera ditzala.”\nLiburua oinarri hartuta Eneko Urizarrek poema eratorria idatzi zuen, Rafa Rodrigok hitzak irudi bihurtu zituen origamia baliatuz, eta Galder Izagirrek emaitza erretratatu zuen.\nZulo beltz ñimiñotik argira negar barik bete zen zelaia bizi berriaz.\nZutik nago, adarrak gora to sagarra, eskala ezazu ene enborra begira ezazu mundua, zu umea ni arbola\nShhh… lorea maite dut. Fiuuu! nahiko nuke lilia. Haizeak mezuak daramatza, maitaletik maitasunera\nBerrogeita hamar aurten? Bai, Shel, erantzun zuen sagarrondoak. Lasai lagun, luzaroen bizi den fruta-arbola zara\nGizon bat hil du heriotz kamamila maltzurrak Hippomanemancinella, dio Ama Naturak\nBakardadea bakardadeago, zelaia kanposantuago duintasuna besterik ez zutik oraindik, hemen nago.\nSagarrak, adarrak eta enborra zureak. Nekatuta eta bakarrik zaudela? Zatoz gizon, ene zurtoinean eseri, ilunabarra elkarrekin itxarongo dugu.\nEz naiz bakarra liburuak mamia baduela uste duena, liburua klasiko bat omen da Zuhaitz eskuzabala, eta haur literaturaren liburu nabarmenenen artean omen dago. Nik oraintxe deskubritu dut, euskaraz! Ederra! Ez dakit nire alabak nola ulertu duen , ez dakit maitasun istorioa ulertu duen, baina berriro irakurri dugu eta biok malkoak begietan genituela amaitu dugu ipuina.\nIruzkinik ez "Zuhaitz eskuzabala"


arraztalo | Basherriak [Hasiera]\nEKIMENA: Alternatiben OiHartzuna. Apirilak 16 (OIARTZUN)\n2016/04/12 Utzi iruzkina\nAnimatu eta aldarrikapen, hausnarketa eta ospakizun egun honetara etorri !!!\n2015/09/10 Utzi iruzkina\nIKASTAROA: Sagardoaren ekoizpena eta dastaketa\n2015/01/11 Utzi iruzkina\nIKASTAROA: Sagardoaren ekoizpena eta dastaketa, Guillermo Castaños enologoarekin.\nNOIZ: Urtarrilaren 24ean, 9:00etatik 13:00etara.\nNON: Oiartzun. Ugaldetxo auzoko auzo-lokalean (garai bateko Atamitx jatetxean).\nGuillermo Castaños enologoak sagardoaren ekoizpen prozesua azalduko digu. Gainera sagardo mota ezberdinak dastatu ahal izango dira. Landuko diren gaien artean honako hauek daude:\nKalitatezko sagardoa, zer da?\nEkoizpenean zaindu behar diren urratsak.\nSagardoan agertu daitezkeen gaixotasunak.\nGaixotasunak nola sahiestu eta nola konpondu.\nIZEN EMATEA: arraztalo@gmail.com / 634 25 46 70 / Arraztalo Elkartearen webgunean\nEPEA: Urtarrilaren 20a arte.\nOHARRA: partaide bakoitzak bere sagardoa ekar dezake dastaketa egiteko.\nIkastaroan edonork parte har dezake. Animatu!!!\n2014/12/18 Utzi iruzkina\nEKIMENA: Hazi tailerra haurrentzat\n2013/08/03 Utzi iruzkina\nIgandean, abuztuak 4, Oiartzungo Xanisteban jaietako baserritar egunean, haurrentzat hazi tailerra antolatu du Arraztalok Hazien Sareko kideekin batera.\nEkitaldia goizeko 11:00etatik 13:00etara izango da, Oiartzungo herriko plazan.\nTailerraren helburuen artean honakoak daude: hazien garrantziaz ohartaraztea, bertako baratzeetako espezieak hobeto ezagutzea eta hazitegia etxean nola egin jakitea.\nHazi tailerraz gain, Hazien Sarekoek informazio panelak jarriko dituzte, bertako haziari, bioaniztasunari eta transgeniari buruzkoak. Taillerra osatzeko, helduentzat haziei buruzko informazioa eta trukaketa gunea jarriko da.\nBestalde, 11:30-14:00 bitartean, azoka egongo da plazan. Bertan Arraztaloko barazki ekologikoak eta herriko gazta, ogia, arrautza …erosteko aukera izango duzu.\nAnimatu eta etorri Xanistebanetara!


barren.eus - Arnaldo Otegik ezin izango du lehendakarigai izan\nArnaldo Otegik Donostiako Auzitegian jarri zuen lehenik helegitea, eta horrek ere atzera bota zuen. Gipuzkoako Hauteskunde Batzordeak Bateragune auzian jarri zioten gaitasungabetzean oinarrituta hartu zuen hauteskunde zerrendatik kanporatzeko erabakia.\nEspainiako Auzitegi Konstituzionalak eguen gauerdia baino lehenago hartu behar zuen erabakia (hauteskunde kanpaina hasi aurretik), baina martitzen arratsaldean elkartu zen, eta ordubete pasatxoko saioaren ondoren, helegitea tramitera ere ez onartzea ebatzi zuen.\nOndorioz, Espainiako auzitegien bidea bukatuta, 2021eko otsailera arte Otegik ez du izango sufragio pasiborako —hautatua izateko— eskubiderik, Europako Giza Eskubideen Auzitegiak ez badu aurkakorik esaten. Izan ere, Bateragune auziagatik zigortu zuten Otegi, eta han aztertzeko dute oraindik Espainiako Auzitegi Nazionalaren zigor haren aurka defentsak jarritako helegitea.


Explorer ekintzailetza-programa - Deialdiak - gipuzkoangazte\nDonostiako Sustapenak, Explorer programako erakunde laguntzaile den heinean, negozio-ideiak dituzten Donostiako gazteak (18 eta 31 urte bitartekoak) animatzen ditu, abenduaren 8a baino lehen haien hautagaitza aurkez dezaten.\nNobedade gisa, edizio honetan parte-hartzaileek Santander X espaziora sartzeko aukera izango dute. Gune digital, ireki eta kolaboratibo berria da eta, bertan, mundu osoko unibertsitateekin eta ekintzaileekin harremanetan egoteko aukera izango dute. Hautatutako 20 donostiarrak programan sartuko dira, eta haien ideia garatzeko instalazioak izango dituzte eskura, beste ekintzaile batzuekin harremanetan egongo dira, profesional adituen eskutik prestakuntza jasoko dute eta tutore indibidualen aholkularitza eduki.\nBehin prestakuntza eta laguntza emateko prozesua amaituta, Donostiako ekintzailerik onenak Silicon Valley-rako bidaia irabaziko du, eta, han, finantzazio-foroak, nazioarteko kontaktuak, etab. izango ditu eskura.\nGainera, proiektu nazional onenek 30.000, 20.000 eta 10.000 euroko sariak lor ditzakete, haien negozioak bizkortzeko.\nParte hartzeko deialdia irekita dago, www.ExplorerByX.org helbidean aurki daitekeen inprimakiaren bitartez.


Ongizate arloa – Irunero\nEtiketa: Ongizate arloa\n2021(e)ko urriak 22 No Responses\nIrungo Udaleko Gizarte Ongizateko arloa Etxeko Arreta Zerbitzuko (EAZ) erabiltzaileekin harremanetan jarri da, zerbitzua eskaintzeko moduan eginiko aldaketa baten berri emateko. EAZ hobetzeko berritasun bat txertatu da: zonifikazio-eredu bat martxan jarri da, hain zuzen. David Nuño Gizarte Ongizateko ordezkariak hobekuntza...\n2020(e)ko abuztuak 27 No Responses\nCristina Laborda ordezkariak jakinarazi duenez, aste hauetan, adinekoen bakardadeari aurrea hartzeko urteko programari berrekingo dio Irungo Udalak. Joan den urtarrilean jarri zen abian programa hori, azken urteotan aurrera eramaten ari den ekimen baten barrua...\n2020(e)ko abuztuak 12 No Responses\n5 hilabete bete dira Munduko Osasun Erakundeak Covid-19aren pandemiaren berri eman zuenetik eta Irungo Udalaren Ongizate arloak hiriko familiek jaso ohi dituzten diru-laguntzen egoeraren berri eman du, Covid-19aren eraginez indartu direnak. Laguntza ekonomikoe...


Egin bideo editorea hauetako baterako Audio Sinkronizazioarekin Martech Zone\nAzken aste honetan, bezeroarentzako testigantza bat nahasten ari nintzen. Lan egin zuten bideogilea zoragarria izan zen, bideo eta audio gordin guztiak eskaintzen zizkien etorkizunean bideoak muntatu nahi zituzten ekitaldian. MXF fitxategi gordinak nirekin partekatu zituzten deskargatu ahal izateko eta berehala konturatu nintzen buruan nengoela.\nNire pentsamendua iMovie-n bideo gordinak ateratzera, elkarrizketa muntatzera, intro bat, outro eta audio pista botako nituela eta amaituta nengoela zen. Hala ere, bideogile profesionalak angelu ugari harrapatu zituen kamera desberdinetatik ... eta ikuspegi bakarrak zuen audio bikaina. Hori normala da profesionala bazara, baina nire buruaren gainetik zegoen.\nIMovie edo Windows Movie Maker-ekin, bideoaren kronograma bakarra dut. Beraz, kameraren angelu bakoitza primeran editatu beharko nuke, gero saiatu bideoa audio pistarekin lotzen - ezinezko lana. Kameraren angelu gehigarririk gabe, bideoak ez zuen eragin handirik izango. Profesionala deitzeko garaia!\nMy videographer estudioak nire etxeko bulegotik gertu ditu, beraz, gidatu eta berarekin hitz egin nuen zer egin zitekeen ikusteko. Bideoak editatzeko softwarearen mugetan azkar ikasi ninduen eta erakutsi zidan nola erraz gehitzen zizkion bideo pista anitz edo audio pista bere editoreari eta sinkroniza itzazu botoiaren klik batekin.\nAJ-k AJ-k eskaintzen dituen bideoak editatzeko pakete gogokoenak partekatu ditu klip sinkronizazioa:\nAdobe Premiere Pro - AJren bideoak editatzeko software gogokoenaren pantaila-argazkia da. Premiere Pro zinema, T eta Web bideoak editatzeko software nagusia da.\nLehenengo konpositorea - AVID film luzeak, ikuskizunak eta iragarkiak editatzeko industria estandar nagusia da. Doako bertsioa egin izana izugarria da! (AJ AVID ziurtagiria ere badu)\nHitfilm Express - Hitfilm express indy indy editorea da. Doakoa da eta editorea (premier bezala) ez ezik, konpositorea ere bada (After Effects) AJ-k hau gomendatzen du doako alternatiba gisa.\nFilmoraPro bideo editorea - Wondershare-ren bihurketa programa erabiltzen aritu naiz eta akatsik gabe funtzionatu du. Zalantzarik gabe, bideo editatzeko pakete merkea bezain ona da - eta audio sinkronizazioa ere eskaintzen du.\nAudio sinkronizazioak audioarekin edozein pista har dezake eta audio uhinak primeran bat etor daitezke, audioaren kalitatea bat ez datorren arren. Kasu honetan, bideo pista bat nuen audio ezin hobearekin, eta beste bat kamerak jasotakoarekin. Softwareak biak identifikatu zituen eta bideoen pistekin primeran egokitzen zen. Beraz, AJ-k kameraren angeluak irauli zituen audio pista onari eutsiz.\nMinutu batzuen buruan, AJ-k orduak lantzen saiatu nintzen bideoa prest zuen. Horrek benetan birpentsatu ninduen iMovie erabiliz nire bideoa editatzeko. Nire Adobe Creative Cloud lizentzia, Premiere Pro deskargatu eta ikasi dezaket ... beraz, bertsio berritzeko ordua dela uste dut!\nBeraz, audio ezin hobea duen bideoklip anitz izan, edo bideoklip anitz eta grabagailuko audio klip gehigarri bat ... pakete hauek audio eta bideoklipak sinkronizatuko dituzte, beharrik izan ez dezazun!\nEta, bideoaren denbora-lerro anitzekin, bideoa profesionalagoa eta inpaktanteagoa izan dadin nahi dituzun ikuspegiak lerrokatu eta hauta ditzakezu.\nOharra: nire kidea esteka erabiltzen ari naiz Adobe Creative Clouderako.\nTags: adobe premiere proAbidiakonpositorea lehenikfilmora bideo editoreabideo edizioaWondershare


smart.radiotraining.org » ZER DA KOMUNIKAZIOA?\nZER DA KOMUNIKAZIOA?\nOndorengo jarduerak taldea komunikabide tradizionalez gain (telebista, irratia, zinea…) dauden bestelako kanalez kontzientziatzeko balioko du, eta nola ailegatu hauetara jakiteko, nola erabili, nondik jasotzen duten informazioa, eta abar.\nOhikoez gain (telebista, irratia, zinea…), eskura dauden bestelako komunikabideak identifikatzea.\nKontzientziatzea dauden ohiko komunikabideez gain (telebista, irratia,zinea…) daudenetaz, eta nola ailegatu horietara eta erabili, nondik ateratzen duten darabilten informazioa.\nKomunikabideei buruzko ezagutza zabala, aholkularitza gaitasuna, ariketa hau zabalik baitago eztabaidara.\nAparteko beharrizanik gabe\nPaperezko arbela eta errotulagailuak, idazmateriala ikasleentzat (ezgaitasunak dituztenentzat edo ikusmen urritasuna dutenentzat ez)\nHezitzaileak partehartzaileei eskatzen die identifikatzeko - • Zein komunikabide erabili zituzten ikasleek aurreko egunean? Zenbat denboraz? Nor da horren jabea? Nork har dezake parte? - • Erabilitako komunikabidea edonorentzat eskuragarria al da? (helduagoak,haurrak, alfabetatze arazodunak, banda zabala, hizkuntza eta argota…) • Zer gertatzen da komunikabidea eskura ez daukatenekin? Zein da komunikabide horren aldea komunitarioekiko? Nork eta nola egiten du? (taldelana vs bakarkakoa ordenagailu/telefono/tabletarekin). Eskatu irudikatzeko nola egingo zuten. Zein mezu gustatuko litzaieke komunikatzea? Nola beteko zuten ordu hori? Zein itxura izango zuen, edo zein doinu? Ikasleek binaka eztabaida dezakete eta taldearekin elkarbanatu gero, edo, partehartzaile kopuruaren arabera, eztabaida irekia izan daiteke talde handian.\n10 (ikusmen urritasuna edo ikasteko zailtasunak dituztenentzat, 4 hezitzaileko)\nMerezi du baita ere komunikabide komunitarioen definizio laburra emateak, nabarmenduz irrati-komunitarioak komunitateko bolondresek egiten dituztela eta komunitateak daukala jabetza, etekinik gabeko oinarri batzuen baitan, bestelako bertako irrati-etxe komertzialetatik bereizten delarik.\nAparteko baldintzarik ez. Edozein talderekin erabili daiteke ariketa hau, eta ikuste-elementuak kenduz gero, baita ikusmen urritasuna daukaten partaideekin ere.\nPartehartzaileek identifikatu al dituzte komunikabide guztiak, hala nola sozialak, iragarkiak eta bestelakoak ere? Jabetu al dira edukiek beraien mundu ikuskeran izan dezakeen eraginaz, eta zenbait komunikabide espezifiko hautatzeko izan dituzten arrazoiez?\nTrebakuntzako lehendabiziko ariketetarikoa izan liteke hau, formatzaileari partehartzaileen mundu ikuskerari eta horien interesei buruz gehiago jakiteko aukera ematen baitio, aldi berean jabetuz erabiltzen dituzten komunikabideez eta interesgarri zaizkien edukiez.


ENPRESAREN LAGUNTZA JURIDIKOA\nOsatu dugu profesional talde bat abokatuak eta abokatuak duten egunero defendatzeko gure Bezeroen interesak eta haien eskubideak babestu.\nHerritarren (pertsona fisiko) eskaintzen dugu, laguntza juridikoa edozein kopuru — bat erraz kontsulta bat irtenbide osoa legezko arazorik gabe parte hartzea Bezero prozesua.\nErakundeek (pertsona juridikoak), eskaintzen dugu irtenbideak zuzenean aurkitu legezko arazoak eta korporazio-zerbitzua, eta horrek guztiak barne hartzen ditu, ahalik eta zerbitzu juridikoa osoa.\nGuztiak gure langile profesional espezialistak handiagoa lege-hezkuntza eta lan-esperientzia hainbat erakunde juridiko sektorea (epaitegiak, fiskal, barne-Arazoetako gorputzak), zein dira etengabe hobetzeko beren gaitasunak bakarrik ez, lanean arazoak konpontzeko beren Bezeroei, baina, halaber, parte hartuz, legezko profesional foro eta biltzarretan.\nZINTZOTASUNA ETA OSOTASUNA\nLegezko erakunde baino gehiago hartu araua praktika extorting dirua beren bezeroei, aldi bakoitzean sortzeko irudimenezko eskatzen duten arazo ordainketa osagarri, gainera, denbora atzeratzeko ebazpena dauden legezko arazoak.\nGure lege-zerbitzuak ez du behar Duzu, beharrezkoak ez diren gastuak\nArazoa da egin zorrozki arabera, kontratu errendatzeko zerbitzu juridikoa.\nTxosten buruzko lan ekoiztu eskuragarri dago eskaria\nERABILERRAZTASUNA ETA ARGITASUNA\nNagusia printzipioa gure lana -«lana hain zuzen ere, ezer ez soberan», hori da, noiz lortzeko aholkularitza juridikoa Duzu lehen ikasteko bada, posible da Zure arazoa konpontzeko, eta, posible bada, jasoko argi gomendioak eta algoritmo ekintzak egiteko erabakia Zure galdera.\nOndorioa kontratua on errendatzeko zerbitzu juridikoa, gure abokatu, besterik gabe, eta argi eta garbi azaldu Duzu zer egingo, zer denbora eta zer emaitza guztiak adostutako ekintzak\nHasiera - Landa Garapeneko eta Lur Erreforma


BIC Bizkaia bisitak – 2020ko martxoa – InfoBeaz\nBIC Bizkaia bisitak – 2020ko martxoa\n24 otsaila/8:00 am - 31 martxoa/5:00 pm\n« 2020ko mentoring saioak martxan daude\nAnces Open Innovation 2020 »\nBIC Bizkaia Beaz enpresak kudeatzen duen inkubagailuetako bat da. Beste batzuekiko alderik handiena manufaktura aurreratuan eta teknologia garbietan eta bio-mikro-nano teknologian espezializatzea da. Bizkaiko Parke Zientifiko eta Teknologikoan dago, 6.000 m2 hartzen ditu eta batez beste % 90etik gorako okupazioa du.\nBIC Bizkaiak 31 modulu indibidual ditu, hainbat enpresak okupatuak, eta sustatzaileen gela bat, aurre-inkubazio fasean dauden proiektuetarako. Laborategiak, tailerrak, 3D inprimaketa-gelak, hondakinen biltegiak, espazio komunak, bilera-gelak… Inkubagailua bera eta bertan garatzen den jarduera interesgune bihurtu dira. Horren erakusgarri dira hilabete bakoitzean hartzen dituen kanpoko jarduera gero eta ugarienak.\nMartxorako aurreikusitako bisiten artean daude Hazilan (3), Arratiako Institutua (4) eta Teknologia Parkea bera (11); Joseba Goikouria BIC Bizkaia Ezkerraldeko zuzendariaren bisita (4) edo BIND 4.0 “B2B Sales Training” jardunaldia (9 eta 10).\notsaila 24/8:00 am\nmartxoa 31/5:00 pm


«Ea lau t’erdikoaren aurkezpenean egoteko moduan naizen» - Lizartza - Tolosaldeko ataria\n«Ea lau t’erdikoaren aurkezpenean egoteko moduan naizen»\nAsier Imaz 2018-09-26 09:50\nEkaina amaieran hartu zuen min Erik Jakak (Lizartza, 1994) eskuin besoan. Aste hau erabakigarria izango da itzulera data zehazteko.\nAzkenean uda guztia geldirik egon behar izan duzu.\nLesioa zer zen jakin genuenean markatutako denboretan ibili naiz. Gutxienez bi hilabete izango zirela esan ziguten, baina normalean hiru edo lau izaten zirela. Hiru pasa diren honetan jokatzeko moduan egongo naizela ematen du.\nPilotariek asko ibiltzen duten giharrean hartu zenuen min.\nLesio bera izan duten pilotari askorekin aritu naiz hizketan, eta denek gauza bera esan didate: pazientzia handia izateko eta behar baino lehen ez hasteko. Gihar horrek duen txarrena berrerortzeko arriskua da.\nLesioak beti etortzen dira momentu txarrean, baina zure kasuan, joko bolada oso on batean zinenean etorri zen, eta jokatzea horrenbeste desio zenuen Altuna III.aren aurkako partidan.\nAlde horretatik ez dut zorte gehiegi izan profesionaletan. Bi lesio larri izan ditut. Lehena, orkatilakoa, momentu oso onean nengoenean izan nuen. Orain ere joko maila oso onean nengoela uste dut, puntako pilotarien aurka lehiatzeko moduan. Horrela tokatu da eta uda jokatu gabe pasa dut. Baina espero dut ahalik eta hobekien itzultzea, eta jokoa berreskuratzea eta hobetzea.\nHiru hilabete horiek nolakoak izan dira?\nBuruz oso gogorrak, batez ere lehen hilabetea. Ezin nuen ezer egin. Bigarrengoan fisikoa eta eskuak lantzeko aukera izaten duzu gutxienez. Azken hilabete honetan frontoi pixka bat sartzeko aukera eduki dut, eta azken bi asteetan ehuneko ehunean ez baina entrenamenduak sartzen joan naiz.\nAste hau erabakigarria izango da asteburuan itzuliko zaren edo ez jakiteko.\nAsteartean –atzo– entrenamenduan proba bat egingo dut. Sentsazio horien arabera ostegunean beste bat egingo dut. Orduan erabakiko dut enpresarekin hitz eginda asteburuan jokatu edo ez. Ea hurrengo astean lau t’erdiko txapelketaren aurkezpenean egoteko moduan naizen.\nEnpresatik zer esan dizute txapelketa horri begira?\nPresiorik ez didatela sartu nahi. Berez nirekin kontatzen zutela, baina ehuneko ehunean ez baldin banago, nire burua ez badut baldintza egokietan ikusten, ondo jarri arte ez naiz hasiko, eta binakakorako zentratuko naiz.\nUda geldirik egon zara, baina pilotak jarraitu egin du. Zer egin zaizu deigarria?\nPartida eta txapelketa batzuk jarraitu ditut, baina inbidia handia pasatzen da. Lagunekin ere hitz egiten ibili naiz, eta uda nola doan era batera edo bestera beti enteratzen zara. Iñaki Artolak egin duena aipagarria dela uste dut, baina Jokin Altunarena ere. Partida gehien jokatu dituen pilotaria izango da. Horrez gain, Ezkurdiaren maila ere azpimarratuko nuke.


"Zohardia": Josu Muguruzaren ekarpena\nJosu Muguruza Madrilen erahildako Herri Batasunako diputatu gisa da ezaguna. Baina zer egin zuen ordura arte Muguruzak? Nolakoa zen? Ibilbide politikoari ezinbestean errepatu diote, baina, batez ere, eginiko ibilbide humanoa nabarmendu nahi izan dute Lander Iruinek eta Markel Andiak 'Zohardia' dokumentalean. Kazetari gisa eginiko lana, ingurukoekin zuen harremana, izan ez den aita horren nahia. Zuzendarietako batek, Lander Iruinek, dokumentalari buruzko hainbat xehetasun eman dizkigu.\nRebeka Ubera: "Autogobernuaren ponentzia denbora-pasa da ondoriorik ez ateratzeko"\nGurean Gaur elkarrizketa saioan, Rebeka Ubera EH Bilduko legebiltzarkidea eta Aralarreko idazkari nagusia izan dugu. Gaurkotasunari helduko diogu elkarrizketan, besteak beste honako gaiak landu ditugu: Parisko atentatuak, Siriako errefuxiatuak, Eusko Jaurlaritzako aurrekontuak, autogobernuaren ponentzia...\nPili Zabalaren testigantza jaso dugu\nPili Zabalak bere anaia Joxiren desagerpena eta heriotza nola bizi izan zituen ezagutu nahi izan dugu. Urte hauek berarentzat nolakoak izan dira? Eurekin justizia egin dela uste al du?\nNagua Alba: "Oso baikorrak gara abenduaren 20ra begira, batez ere Euskadin"\nNagua Alba Espainiako Kongresurako Ahal Duguren Gipuzkoako hautagaia da. Nola ikusten ditu abenduaren 20ko hauteskundeak? Zer eman diezaioke Ahal Duguk Gipuzkoari eta Euskal Herriari? Zein iritzi dute memoriaren kontuaz egiten ari diren urratsez?


Elikaduran murgilduz: mokaduak eta oturuntzak - Ereiten\nElikaduran murgilduz: mokaduak eta oturuntzak\nMendebaldeko gizartearen osasunaren inguruan egun dauden arazoak ez dira gutxi. Horietako hainbatek eta hainbatek elikadurarekin zerikusia dute, garai bateko ohiturak, errezetak eta produktuak geroz eta gehiago baztertzea faktoreetako bat delarik; azkeneko urteetan albo batera geratzen ari direnak suspertzeko etengabeko lanak egiten ari dira. Bestalde, gure herriaren identitatearen ustezko oinarri moduan sukaldaritzak eskuratu duen protagonismoa oso argia da, ia folklore arruntean edota sasizientifikotasun batean erori delarik. Egoera honen aurrean, harrigarria gerta daiteke ikuspegi historikotik egin diren azterketa eskasak. Aspaldiko gizarteen elikadura eta jatekoei buruzko lanak ez dira oso ugariak; aitzitik, hurbilketa batzuk egin badira ere, azterketa sakonak ia hutsaren hurrengo izaten darraite.\n1.- Egunerokotasunaren printza batzuk\nElikadurarena propio garatutako gaia baino, jan-edan kontuak beste ikerkuntza alorren menpe gelditu dira gehienetan, besteak beste, jarduera ekonomikoen edota udal-gobernuen eskumenen analisiak egiten dituzten horien baitan (1).\nAzken hauen inguruan Oiartzungo udal-aktek hamaika datu eskaintzen dizkigute, eta anitz ikuspegirekin. Garaiko udal-agintariek oinarrizko produktuen hornidura eta salmenta bermatzeko zituzten eskumenei lotuta, hor ditugu xingarra, esnea, arrautzak, ogia, garia, babak, gazta, esnea, bakailaoa, Galiziako sardina, zahia, olioa, ardoa, sagardoa eta bestelako produktuen prezio edo salneurriak arautzeko ebazpenak, hein batean edo bestean urtero errepikatzen direnak.\nGizartearen portaeren esparrutik ere, zenbait informazio lor dezakegu. Ikuspegi oso orokor batek Elizaldeko iturrian arropa, barazki, arrain, pitxar eta bestelako gauzak garbitzeko debekua dugu, etengabean azaltzen zaiguna. Horrez gain, datu zehatzagoak ikusteko aukera ere badago, bereziki XVII. mendearen azken laurdenean. Garai hartan, auzo bakoitzari bere lurretan baratzea jartzeko agindua zuzendu zitzaion, ematen ziren lapurretak ekidin aldera. Agidanez, nahi baino ohikoagoak ziren norberarena ez zen sailetan sartu eta bertako mozkin, fruitu eta uzta bilketak. Hori ikusita, oiartzuar bakoitza ereiteko lurra eta baratzea jartzera behartu zuten 1672an, bertan haziak ereiteko edo, gutxienez, aza, tipula, porru, ilar, babarrun eta bestelako barazkiak landatzeko.\nBakoitzak bere baratzeak izateko agindua (1672) (A-1-2-1, 6 au.)\n“…hagan sus guertas sembrando en ellas todo género de semilla o, por lo menos, la berça, çeuolla, puerro, arbeja, alubias y otros géneros…”\nHalaber, badira elikaduraren inguruan berrikuntzak islatzen dituzten datuak. Gauza jakina da Amerikak zenbait ekarpen egin zituela (tomatea, patata, piperra), nahiz eta horiek gurean hedatzeko prozesua berehalakoa ez izan. Itsasoz bestaldetik ritsi ziren fruituen inguruan artoak izan du protagonismo nagusia, benetako iraultza ekarri baitzuen. Udal-aktetan bildutako berriak 1678tik aurrerakoak dira, ordurako nahiko hedatua zegoela ematen duelarik (A-1-3-2, 162 au.-at.). Indaba edo babarrunaren kasua bereziagoa da. Oiartzuarrek beraien bizitzetan pixkanak leku handiagoa egiten hasi zitzaizkion. Eta goian 1672ko adibidea jaso badugu ere, zenbait hamarkada igaro behar izan ziren lekale horrek arrakasta erdietsi arte. Data horretako aipuak ez du jarraipen handirik izango eta hamarkada luzeak igaro arte ez zaigu agertuko. Aipu berriak, baina, oso informazio adierazgarria emango digu, bere arrakastari buruzkoa. Badirudi Indietako baba hura urruntzat jotzen zela, gutxi ereinez. Urteak joan, urteak etorri, bere lekua hartzen hasi zen. Hastapenetan mesfidantzaz: 1726ko abuztuan, adibidez, aza, babarrun eta bestelako gauzak saltzeko dituztenak Elizaldeko plazara eraman eta diru truk sal zezatenaren agindua plazaratu zen (A-1-26-1, 246 au.-at.). Handik gutxira, ordea, egoerak oso bestelakoa zirudien. Elizak ale horretatik fruitu ekonomikoak ateratzeko asmoa agertu zuen 1728an, izan ere “babarrunaren fruitua urte gutxitatik hona erein eta biltzen dela, eta ez duela ez hamarrenik, ez hasikinik ordaintzen, berorren auzoek betebehar horietatik salbuetsitzat hartzen dutelarik”; barazki hura geroz eta hedatuago zegoenaren seinale garbia.\nBabarrunaren arrakasta (1728)\n“que de pocos años a esta parte se siembra y coge el fruto de la aluvia y que no dizma (sic), ni primicia, considerándolo los vecinos de V. S. como essenpta de estas obligaciones”( A-1-27-1, 377 au.-378 au. folk.)\nHalako datuez gain, zaila da elikadurari buruzko informazioa udal-aktetan topatzea. Izan ere, ohiko kontu ugari, arruntak zirenak, gizarteak guztiz barneratua zituenak eeta arazorik ematen ez zutenak, oso gutxian aipatzen dira agirietan. Badira, dena den, gaia ikertzeko euskarri interesgarria osatzen dutenak, bereziki ezohiko ekidaldietan prestatuttakoak. Eta horri zukua atera nahian, oraingoa gutiziei leku egingo diegu; ezohikoagoak diren jakiei eta gertakari edo ekitaldi bereziak ospatzeko garaian burutzen zirenei, egunerokotasunean kontsumitzen zena baina gauza bereziagoak topa ditzakegulako.\n2.- Modaku bereziak: jaietako gozemateak\nAurreko mendeetan jendeak ez zuen etengabe lan egiten. Orduko hartan ere, jai egunak izaten ziren, gertakari erlijiosoetan oinarritutako edota kristautasunak moldatutako egunetan. Urtean zehar jai egitea aukera ez ezik, derrigorrezkoa izaten zen. Egoera horretan zeuden igandeak eta jai egun orokor edo nagusiak eta azken hauen bezperak. Gauzak honela, gaur izan ditzakegun 117 jai egunekin alderatuta, egoera ez zen oso desberdina. Zenbait ikertzailek egindako kalkuluen arabera, eta tokian tokiko ospakizunak aintzat hartu gabe, Gipuzkoan XVI. gizaldian zerabilten kopurua 100 ingurukoa ziren; eta XVII. mendeko Katalunian, esaterako, teoria eta egunerokotasuna uztartuta, egile batzuek urte erdia (¡?) jai egun zela iradoki dute (2).\nOiartzuni gagozkiola, Corpus egunean dantzariei ematen zitzaien bazkaria dugu. Lerrorik nagusienetan, hauen inguruko berriak aipamen orokorrak dira, zehaztasun gutxikoak. Mariana Zubietak hartutako lanen berri dugu; 1679an, adibidez, 36 laguni jaten eman behar izan zien eta bi urte beranduago, berriz, ezpata-dantza burutu zuten 51 gizoni (A-1-3-3, 97 au.-98 au. eta A-1-4-2, 143 au.).\nHerriko jairik nagusienetakoak Done Ezteberi lotutakoak ditugu. Alde batetik, santuaren beraren eguna, abenduaren 26an ospatzen zena, eta, bestetik, bere gorpua aurkitu zenekoa, Done Ezteberen Aurkikuntza zeritzona, abuztuaren 3an ospatzen zen. Udako giro goxoan izanik, ospakizunak dibertigarriak antolatzeko aukera ematen zuen jai horrek, nagusienak zezenketak eta antzara-jokoa izaten zirelarik. Zezenketak ikusteko oholtzan esertzen ziren autoridadeei askari edo mokadu bat ematen zitzaien, gozemate izenekoa.\nIzenak berak dioen bezala, gozoa zen, zapore horrek garai hartan zuen ospe eta sonaren seinale. Martin Ibarburu Aranederrak, 1713ko zezenketetarako, gozokiak eta frutak eskaintzeaz gain, Tolosatik bi arroa elur ekarri zituen eta, halaber, bi zezenketan zehar oholtzan izan zirenei zahagi bat ardo eta azken zezenketaren ondoren dantzan atera zirenei edatekoa ere eman zien.\nMartin Ibarburu Aranederrak 1713ko zezenketetan egindako ekarpena\n“traer de la villa de Tolossa una carga de niebe (…) un pellejo de bino en las dos funciones y en dar refresco a los que salieron en la danza…” (A-1-16-2, 143 au.)523 mm x 370 mm\nDatuak bost urte berandoagu zertxobait aberatsagoak dira (A-1-18-2, 162 au.-at.). Elurrarekin batera, lehenengo zezenketarako 14 libra bizkotxo ekarri ziren, baita 20 libra (10 kilo inguru) udare ere, gehi antzara-harrapaketan parte hartu zutenentzako edatekoa. Oso antzekoak dira Manuel Lekuonak 1730eko zezenketetan izandako elikagaien gastuen kontzeptuak: Tolosatik ekarritako zama bat elur, bizkotxoak, lau arroa ardo (gozematean eta alero-dantzan hornitutakoa), baita udareak ere; azken hauek 1718an gastatu ziren baino dezente gehiago izan ziren, 56 libra, hain zuzen ere (A-1-29-1, 230 au.-at.).\n1729an Marina Antonia Aristizabal arduratu zen zezenketa egunetan askaria eta gozematea emateaz, bizkotxoak, gozokiak eta “esponjak” (uretan sartzen ziren zapore eta kolore anitzeko azukre-koxkorrak) banatu zituelarik (A-1-28-1, 210 au.-210 at.). Bestalde, 1741ean, Maria Antonia Ariztizabalek freskagarri, gozemate edo mokadurako bizkotxoez gain, “marquesote” edo markes-opilak izenekoak ere jarri zituen (A-1-40-1, 206 au.), hau da, erronbo formadun opilak, arroz- edo arto-irinez, arrautzez, azukrez eta bestelako osagaiz eginak eta labetuak.\nUrtsula Unsein edo Unsain ardo-tabernari eta sagardo ekoizleak (3) 1721ko (A-1-21-1, 372 au.-at.) bi zezenketa egunean emandako askariak aurrekoak baino itxurosoagoa zirudien. Eta horiek gozotik bazuten ere, bestelako gutiziak txestatzeko aukera izan zen: oilaskoak, oilandak, urdaiazpikoa, arrautzak, fruta, esponjak, bizkotxoa, elurra, ardoa, baita espeziak eta garia ere. Jakina, horiek nolabaiteko prestaketa izan behar zuten eta Urtsula bera izan zen arduradun, hori egiteagatik 20 errealeko lansaria jaso zuelarik: “por la ocupazión y trauajo que a tenido en dichos días en disponer dichas colaciones”.\nAdibide bereziagoak ere ikus ditzakegu, sortzez Asteasukoa zen Matias Ramirez Arellano botikari-maisuarena, kasu. Bailarako botikari moduan izendatu zuten 1729 urtean bertan, zezenketen bi egunetan gozematearen edariak prestatzeaz arduratu zen, osagai modura limoiak, almendrak, azukre txuria, kanela eta meloi- eta kuia- edo kalabaza-haziak erabiliz (A-1-28-1, 208 au.-at.). Ziurrenik, denak batera nahastu baino, freskagarri edo azukre-ur desberdinak egingo zituen, edo agian esne-edariak, almendrarekin egindakoak bezala.\n3.- Eliz agintarien bisitak, oturuntza berezien lekuko\nOhiko edo aurreikusitako ekitaldi horiez gain, gizarteak ezustean harrapatzen zituen edo ezohikoak ziren gertakari eta ospakizunei ere aurre egin behar zien. Hauen artean, gotzainak edo bere ordezkariek elizbarrutiko artaldera egindako urteroko bisitak ditugu, artzainak bere elizatarrek zituzten ohiturak ortodoxia katolikora moldatzen ziren ala ez ikusteko. Ez ziren beti burutu, baina egin zirenetan, gaiari buruzko informazio ugari ematen digute, askoz zehatzagoa.\nJan edo edari urritasuna ez zen ohiko kontua zenbait kasutan, hamaika hizkuntzatan dauden esaera zaharrek erakusten duten bezala. Garaiko testuinguru kulturalak ere laguntzen zuen, oturuntzak botere, ahalmen eta aberastasunaren lekuko gisa erabiltzen baitziren. Asko zen mahaigaineratzen zena, ahalik eta ugarien, anitzen, ezohikoen eta itxuraz prestatukoena izateko asmoz, beti ere norberaren aukeren edo testuinguru sozialaren arabera. Oiartzunen bizi zen gehiegikeriak oso handia izan behar zuen XVII. mende amaierarako eta udal-zorroari zekarkizkion gastuak hagitz handiak zirela ematen du; horren begibistakoa, ezen mugatu beharra sentitu baitzuen udalbatzak. Hala, 1675eko martxo urrun hartan, bisitariaren bisitan sortutako gastu handiegien ondorioz, ordutik aurrera horiek neurriz kalkulatu zitezela adostu zen, bisitariarekin doazen pertsonak murriztuz eta artzapez-barrutia osatzen duten beste herriekin gaiaren inguruan bilera bat izateko (A-1-2-2, 7 at.-10 at., 2. foliazioa).\nNolanahi ere, bisita horiek ekitaldi bereziak izaten jarraitu zuten. Orain arteko akta-liruburetan ez dugu anitz adibideren berri, baina kualitatiboki ematen diguten informazioa oso ikusgarria da. Eta datuak hobeto ulertzeko alderaketa bat egitea beharrezkoa balitz ere, horiei begirada txiki bat emateak, ia edozer gauza urteko edozein unetan lor dezakegun honetan, bestelako errealitate, moda, joera eta gustoekin harremanetan jartzen lagunduko digu.\nEsan bezala, euskarri dokumentalak ez dira oso ugariak, aitzik, bi erregistro besterik ez ditugu, 1701ekoa eta 1715ekoa (hurrenez hurren, A-1-11-1, 276 au.-278 at. eta A-1-17-1, 163 au.-164 au.). Lehenengoan, Juan Ierobi Amolatz eta Pedro Albiztur benefiziadunek bistialdian izandako gastuak aurkeztu zituzten, guztira ia 1.980 erreal inguru. Bigarren adibidea 1715ekoa da, eta Pedro Aguado Iruñeako gotzainaren bisitaldiaren ondotik sortu zen. Gastuak ia bikoitza dira, 1.990 erreal eta, informazioa ere ugariagoa.\n1701eko gotzainaren bisitan izandako gastuen zerrenda\nAgiriek eskuratutakoaren berri ematen digute, bereziki elikagaiei dagokienez, baina bestelako gastu batzuk ere azaltzen zaizkigu: zelabere eta zamarientzako pentsua, ikatza, hegaztientzako artoa eta abar. Batzuetan erositakoaren kopuruak azaltzen dira, baina ez beti, hainbatetan gastuaren zenbatekoa bakarrik dugularik. Alabaina, garai haietako ospakizun berezietan zernolako gauzak jaten ikusten laguntzen digute.\nLehenengo eta behin, barazkien urritasuna aipatu beharra dago. Oso eskasak dira aipatzen direnak, garaiko pentsamoldeari jarraituz. Hamaika plateretan oinarrizko osagaia osatuko balukete ere, protagonismo nagusirik ez zuten eta, halaber, asko eta asko egunerokotasunean kontsumitzen ziren.\nHaragiei dagokienez, alde batetik txerrikiak ditugu eta, bestetik, bestelako okela, normalean behi eta ahariarena. Urdearen aprobetxamendua modu ugaritan agertzen da, 1701ean produktu gehiago zerrendatzen direlarik. Hala, bi urteetan ageri zaizkigun urdaiazpiko, xingar edo urde-gantzaz aparte, solomo, saltxitxa eta 13 libra edo 7 kilo inguru urde belarri eta hankak aipa daitezke.\nHegaztiak ziren honelako otoruntza berezietan protagonismo aipagarria zuen produktuetako bat. Etxeko oilo, oilanda, oilasko edo kapoiak ugariak ziren: 27 oilo eta 36 oilanda aurkeztu ziren 1701an, eta 8 oilo, 4 oilasko eta 27 oilanda hurrengo bisitan. Hauei, usakume edo usapalek, galeperrek eta eperrek laguntza handia ematen zieten, horietako hainbat Frantziatik ekarriz. Ildo nagusietatik harago, bi urteen artean desberdintasunak ikus daitezke: 1701ean oiloak, usatortolak (6 ale), galeperrak (24 ale) eta eperrak (2) dauden bitartean, hurrengo bisitaldian benarrizak eta birgalkatutako ahateak (“patos repastados”) aipatzen dira, kopurua zehazten ez bada ere. Bestelako ehizari dagokionez, ez du ematen asko eskaini zenik, eta multzo horretan sar daitezkeen animaliei dagokienez, soilik lau pare untxi ditugu, 1701ean.\nArrain eta itsaskiak, berriz, lehenengo bisitan amuarrainak eta “itsasoko arraina eta txirlak” aipatzen dira, baina pentsa daiteke halako kontzeptu orokor baten barnean 1715eko ospakizunetan aipatutako mihi-arrain, barbarin, legatz, korrokoi eta izokinak ere bazeudela, edo horietako batzuk, bederen.\nHoriek guztiak edariz blaitzen ziren. Oraingoan ere, 1715eko erregistroa aberatsagoa da. Ardoa da benetako protagonista, arruntagoa gerta zitekeen sagardoaren kaltetan; azken edari honek ez zuen lekurik izan 1701an; 1715ean, aldiz, 100 pitxer ardo baino gehiagoren aldean, 4 pitxer sagardoak hutsaren hurrengoa dira. Jatorri ugaritako ardoa azaltzen zaigu: ardo beltza, Tuterakoa eta “Puerto”koa (Oporto? Puerto de Santa María?). Ardo txuria, 1701an bakarrik aipatzen dena, Malagan egindakoa zen. Halaber, ardo zaharra eta Kanarietako ardoaren berri ere badugu. Postre garaitan, berriz, mistela izan zen produktu nagusia, ginga-mistela, hain zuzen ere; bai zuzenean Hondarribitik ekarritakoa zein Bailarakoa bertakoa, kanpotik ekarritako gingen bidez ekoiztutakoa.\nJakirik kuttunenetakoak, garaiko modari jarraituz, gozoki eta fruitu lehorrak ziren; benetako gutiziak, eta eskaintza anitza osatzen zutenak. Kategoria honetan sar ditzakegu azeitunak, limoiak, udareak edo aranak bezalako fruituak, intxaurrak edota 1715an aipatzen ez diren almendrak eta orejoiak eta, jakina, prestakuntza handiagoa zekartzen jakiak. Esnegainak bi urteetan ikusten ditugu, baina txokolatea ere. Azken honen beharrak nabarmen egin zuen gora 1715ean, 1701ean eskatutako 9 librak 27ra igaro baitziren. Bestalde, elurra eta grageak edo koloretako konfite oso txikiak ez dira 1715ean azaltzen, ezta bizkotxotzarra ere, baina hala eta guztiz ere, mota ugaritako gozokien berri dugu: almidoia, jaleak, gozokiak, tartak eta bizkotxoak.\nAipatutako guztiari laguntza emateko osagaien berri ere badugu: garia, arrautzak, arroza, gatza, azukrea, esnea, gurina, olioa eta espeziak. Azken hauetan azafraia, kanela eta piper-beltza ageri dira lehenengo bisitan, 1715ean mostaza gehitzen zaielarik\nGotzainaren edo bere ordezkariaren etorrera gertakari bereziak ziren. Agintari garrantzitsu bati behar den moduko egonaldia erraztu behar zitzaion. Erantzun aproposa emateko, baliabideak bilatu behar ziren, Bailaran bertan, zein bertatik kanpo. Bigarren bisitaran hornitzaile oiartzuarren berri zehatzak dugu, bereziki etxeko hegaztiei dagokienean: Maria Barbara Esteberenak, Luis Ardozek, Maria Felipa Oiartzabalek, Angela Berrotaranek, Etxeandia izeneko batek, Ibarburutxipikoek, Austegiren emazteak edota Zuloaga errotan bizi zirenek beraien ekarpena egin zuten. Azkenik, gorago aipatutako Urtsula Unseinek ere, oraingoan ardo-ekarpena egin zuen, bai Oiartzungo egonaldirako 65 pitxerrak zein beste 10 gotzainak ondoren egin behar zuen Goizuetarako biderako.\n1715eko gotzainaren bisitan izandako gastuen zerrenda523 mm x 370 mm\nBaina esan bezala, Oiartzundik kanpo ere bazegoen zer hautatua. Barbara izeneko emakume batek, adibidez, Donostiara bidaia egin zuen, 1715an, oturuntzarko txokolatea bertan egin zedin. Urumeako hiribildua postreak eskuratzeko leku aproposa izan zen, bertakoa zen Juan Mendinuetaren etxetik 12 libra gozoki ekarri baitziren. Gutizia horiez gain, produktu bereziagoak ere bertatik edo bestelako portuetatik ekarri ziren: Esteban izeneko gizon bat Donostiara joan zen Kanarietako ardoa hartzera, eta azafraitan lau erreal gastatu ziren han. Hondarribian ere begirada jarri zen, 2 ginda-mistela botila bertatik ekarri zirelarik. Bi emakumek izokinak ekartzeko ardura hartu zuten, nondik eskuratu zituzten ez badakigu ere; akaso Bidasoatik edo artean ibilgua aldatu gabea zuen Urumea ibaiko osiñ famatuetatik.\nMoja edo lekaimeek betidanik postreak eta gozokiak prestatzen zuten dohain eta sonak ere, lekua du oraingo dokumentuan. Horren lekuko dira Donostiako San Bartolometik ekarritako 4 tartak eta 6 libra bizkotxoak, baita Errenteriako Agustindarrengandik lortutako 12 libra bizkotxoak ere. Gozokiez harago, bestelako jakiak ere kanpotik eskuratu ziren.\nHegazti arruntak Bailaratik zetozen bezala, eskualde urrunagoetatik iritsi zirenen berri ere badugu. Esparru horretan Frantziak egundaino mantendu duen ospea aurreko mendeetan zuela ikus dezakegu Oiartzungo agirietan. Bai 1701 zein 1715eko bisitetan, erresuma hori hegazti-hornitzaile suertatu zen. Bertatik ekarri zituzten eper, galeper, usapal eta usatortolak, zelaberez zein gabarraz, pasaporte edo igaro-baimena lortuta.\nNola prestatu ziren, mahaian nola zerbitzatu ziren eta mahaia bera nola egituratu edo apaindu zen, ez dakigu. Egungo ikuspegiak ere ez digu balio, ez zapore edo prestakuntza aldetik, ezta ordenean ere. Izan ere, sarrera gisa gingak, fruitu lehorrak edo natillak zerbitzatu zitezkeen. Postreetan, ohikoak gerta dakizkiguketen marmelada, gazta, fruitu, kontserba edo grajeekin batera, azeitunak daude. 1701ean ez bezala, oraingoan, gutxienez, badakigu azukrez betetako bi kutxetatik bat, ginga-kontserba egiteko erabili zela; bestea, berriz, limonada egin eta sukaldariaren beharretarako.\nIzan ere, esparru horretan isilasuna nagusia bada, badugu hori prestatzeko propio kontratatzen zen jendearen berri: 1701ean Graziana gisatzailea azaltzen zaigu izen bakar moduan, sukaldean lagundu ziotenen aipamen orokor bat besterik ez dugularik. Azken hauen artean 24 erreal banatu ziren bitartean, Grazianak 40 eskuratu zituen. Bigarren bisitaldiaren elikagaiei dagokienez, sukaldean aritu ziren emakumeen inguruan ere, berri gehiago eskuratu ditugu: “las mugeres que siruieron en la cocina”. Guztira 68 erreal gastatu ziren: horietatik 20, Maria Josefa sukaldariarentzako izan ziren. Hamarkada bat luze lehenago Grazianak kobratu zuenaren erdia eskuratu bazuen ere, bera izan zen arduradun nagusi, soldatan bertan argi ikus daitekeen moduan: laguntzaile izan zituen Urdinolako neskamea, Mari Gurutzeren alaba, Fausto Zuaznabar bikarioaren eta Frantzisko Oiartzabal benefiziodunaren neskame bana, Katalina Etxebeste eta Ana Lopez Esteberenari, aldiz, bakoitzari 8 erreal banatu zitzaizkion.\n(1) Salbuespen baterako, ikus ARIZAGA BOLUMBURU, B.: “La comida en Guipúzcoa en el siglo XV”. In: Homenaje a J. I. Tellechea Idígoras. BEHSS, 16-17 (I) (1982-1983), 176-194 orr. Jarduera ekonomikoen azterketari lotuta, ikus ARAGÓN RUANO, A.: La ganadería guipuzcoana durante el Antiguo Régimen. Bilbao: EHU-UPV, 2009 eta egile beraren Abeltzaintza Oiartzunen XX. mende hasiera arte. Oiartzun: Oiartzungo Udala, 2013. Lerro hauetan zehar esango ditugunentzako, ikus María de los Aángeles PÉREZ SAMPER ikertzaileak burututako lanak, zeinak gaiaren inguruan argitalpen ugari dituen. Ikus besteak bestea, “Fiesta y alimentación en la España moderna: el banquete como imagen festiva de abundancia y refinamiento”. In: Espacio, Tiempo y Forma. Serie IV, Historia Moderna, 10 (¡997), 53-98 orr. edota “Espacios y prácticas en el siglo XVIII: tertulias, refrescos y cafés de Barcelona”. In: Cuadernos de Historia Moderna, 26 (2001), 11-55 orr.\n(2) Ald. DÍEZ DE SALAZAR, L. M.: Ferrerías en Guipúzcoa (Siglos XIV-XVI), vol. 1: Historia. Donostia: Luis Haramburu, 186-190, bereziki 188 orr., eta KAMEN, H.: Cambio cultural en la sociedad del Siglo de Oro. Cataluña y Castilla, siglos XVI-XVII. Madril: Siglo XXI, 1998, 162 orr.\n(3) Urtsulak, 1729 eta 1731 artean udaletxeko tabernaren arduradun izan zenak, bere bizibidea aurrera ateratzeko izan zuen esparru kuttunetako bat gertakari desberdinak ospatzeko antolatzen ziren ekitaldiak zirela ematen du. Nahiz eta bereziki ardo ematen jardun, udalbatzaren aginduz zenbait egoeratan jan-edana edota ostatua ere eman zituen, hala nola, udalak kartzelaratutako presoei, Bailararen negozioei lotuta beraien lana egitera zetozenei (1722, 1729, 1735 edota 1736 urteetan), baita 1723an izandako Elisabet Orleanskoaren igaroaldian edota 1732an, Oran eta Ceutako garaipenei gorazarre egiteko antolatutako ospakizunetan. Horrez gain, udalak bere zamariak eta garriolari-zerbitzuak ere aprobetxatu zituen.


Payrignac - Wikipedia, entziklopedia askea.\nPayrignac (frantsesez eta ofizialki: Payrignac) Okzitaniako udalerri bat da. Administratiboki Frantziako Lot departamenduan dago, Okzitania eskualdean. 2013an 702 biztanle zituen.\n44° 45′ 21″ N, 1° 21′ 01″ E / 44.7558°N,1.3503°E / 44.7558; 1.3503Koordenatuak: 44° 45′ 21″ N, 1° 21′ 01″ E / 44.7558°N,1.3503°E / 44.7558; 1.3503\nMilhac, Nabirat, Anglars-Nozac, Gourdon, Léobard eta Saint-Cirq-Madelon\n337 (%50.7) 334 (%50.2)\n2007an Payrignac udalerrian erroldatutako biztanleak 702 ziren. Familiak 282 ziren, horien artean 79 pertsona bakarrekoak ziren (25 bakarrik bizi ziren gizonak eta 54 bakarrik bizi ziren emakumeak), 95 seme-alabarik gabeko familiak ziren, 91 seme-alabak dituzten bikoteak ziren eta 17 seme-alabak dituzten guraso-bakarreko familiak ziren.\n2007an 370 etxebizitza zeuden, 299 familiaren etxebizitza nagusia ziren, 52 bigarren erresidentzia ziren eta 20 hutsik zeuden. 353 etxeak ziren eta 13 apartamentuak ziren. 299 etxebizitza nagusietatik 239 bere jabearen bizilekua ziren, 56 alokairuan okupaturik zeuden eta 3 doan lagata zeuden; 4 etxek gela bat zuten, 25 etxek bi zituzten, 45 etxek hiru zituzten, 86 etxek lau zituzten eta 139 etxek bost zituzten. 262 etxek euren parking plaza propioa zuten azpian. 141 etxetan ibilgailu bat zegoen eta 141 etxetan bat baino gehiago zituzten.\nPayrignac udalerriko biztanleria-piramidea 2009an .\n2007an lan egiteko adina zuten pertsonak 418 ziren, horien artean 308 aktiboak ziren eta 110 inaktiboak ziren. 308 pertsona aktiboetatik 290 lanean zeuden (153 gizon eta 137 emakume) eta 17 langabezian zeuden (7 gizon eta 10 emakume). 110 pertsona inaktiboetatik 44 erretiraturik zeuden, 25 ikasten zeuden eta 41 "bestelako inaktibo" gisa sailkaturik zeuden.\n2009an Payrignac udalerrian 289 unitate fiskal zeuden, 681 pertsonek osaturik. Pertsona bakoitzeko diru-sarrera fiskalaren mediana urteko 16.369 euro zen.\n2007an zeuden 36 komertzioetatik, 2 janari enpresak ziren, 1 bestelako produktu industrialen fabrikazioko enpresa zen, 11 eraikuntza enpresak ziren, 3 ibilgailuen saltze eta konpontze enpresak ziren, 2 garraio enpresak ziren, 1 ostalaritza eta jatetxe enpresa zen, 2 higiezinen enpresak ziren, 11 zerbitzu enpresak ziren, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 10 zerbitzu publikoetatik, 3 igeltseroak ziren, 1 zurgina, 1 iturgina, 1 argiketaria, 1 eraikuntza enpresa, 2 jatetxeak eta 1 higiezinen agentzia.\n2000. urtean Payrignac udalerrian 40 nekazaritza-ustiategi zeuden, 435 hektarea erabiltzen.\nGourdon (3,3 km)\nNabirat (4,2 km)\nMilhac (4,7 km)\nSaint-Cirq-Madelon (4,9 km)\nLéobard (5,0 km)\nSaint-Aubin-de-Nabirat (5,7 km)\nAnglars-Nozac (5,8 km)\nAzken aldaketa 14 martxoa 2021(e)an, 23:44(e)tan\nOrriaren azken aldaketa: 14 martxoa 2021, 23:44.


Internet eta teknologia berriak - hiru Presentacion - Urrutiko Lanbide Heziketako Institutua\nInternet eta teknologia berriakInternet y las Tecnologías de la comunicación\nInternet eta teknologia berriak/\nInterneten sorreraren taula kronologikoa\n1969 ARPANET agertzen da, AEBetako Defentsa Saileko Ikerketa Aurreratuen Proiektu Agentziak garatutako sare bat.\n1970 ARPANET-en erabilera ikertzaile eta enpresa pribatuetara hedatzen da. "Internet" terminoa agertzen da.\n1972 Lehen posta elektroniko programa sortzen da.\n1974 TKP (Transmisioa Kontrolatzeko Protokoloa) sarean datuak elkarri emateko modu gisa ezartzen da.\n1986 National Science Foundation (NSFNET) sarea sortzen da, AEBetako instituzio zientifiko garrantzitsuekin konektaturik.\n1990 National Science Foundation (NSFNET) sarea sortzen da, AEBetako instituzio zientifiko garrantzitsuekin konektaturik.\n1992 Internet Society sortzen da, gaur egun Internet gobernatzen duena.


Udalak bi igogailu instalatu ditu Olabeagan - Deia\ndeia.eus 27.01.2021 | 14:36\nOlabeagan instalatutako igogailuetariko bat. Bilboko Udala\nOlabeagan instalatutako igogailuetariko bat.\nBILBO. Gaurtik aurrera, urtarrilak 27, Olabeagak auzoaren irisgarritasuna hobetuko duten bi igogailu berri ditu. Bilboko Udalak 1,7 milioi euroko aurrekontua bideratu du lan hauek egiteko.\nJuan Mari Aburto Bilboko alkateak, Asier Abaunza Obretako eta Hiri Plangintzako Saileko eta Proiektu Estrategikoetako zinegotziak eta Alfonso Gil Mugikortasun eta Jasangarritasun Saileko zinegotziak igogailuok inauguratu dituzte, auzoko zatirik jendetsuena, Urgozo kalearen parean, auzoaren goiko aldean dagoen Montevideo etorbidearekin lotzen dituztenak. Paseorako gunea da auzokoentzako eta bertan daude baita garraio publikoaren geralekuak.\nElementu mekaniko berriek 8,5 metroko desnibela gainditzen dute Urgozoko igogailuaren kasuan, eta 10 metroko desnibela Montevideoko igogailuaren kasuan. Bina geraleku dituzte eta kasu bietan, goiko geralekutik pasabide batera igarotzen da; metro bateko luzera du Urgozoko igogailukoak eta 25 metrokoa Montevideokoak. Igogailuek 13 pertsonentzako lekua dute.\nZaintza-sistema ere dute, eremua denbora errealean ikusteko aukera ematen dutena. Gainera, segurtasuna areagotzeko, teleaginte-sistema zentralizatua dute (zerbitzari batean).\nJarduketa honekin, Udalak errazago jarri du Olabeaga auzoko gunerik jendetsuenetik Montevideo etorbidera iristea. Bestalde, etorbide hori garrantzitsua da oinezkoen pasealekua delako eta Bilbobuseko eta Bizkaibuseko geraleku bat dituelako, bertan zerbitzua ematen duten lineen bidez Zorrotza auzoarekin eta Bilboko erdigunearekin eta ezkerraldeko beste udalerri batzuekin komunikatzeko aukera ematen duena.\nBi igogailu panoramiko bertikal berri horiei Basurtuko ingurua berrantolatzeko obren ondorioz eremu berean egin zen hirugarren bat gehitu behar zaie. Igogailu bertikal panoramikoa da, 6 metroko desnibela gainditzen du eta Montevideo etorbidea eta goiko kalea lotzen ditu.\nHiru igogailuek batera oinezkoentzako ibilbide bat eratzen dute, eta horrek irisgarritasun unibertsala ematen dio Basurtuko Ospitalerako sarbideari, auzoko bizi-kalitatea hobetuz.\nGAILU MEKANIKOAK HIRIAN\nBilbok 46 igogailu dauzka 36 instalaziotan, 24 orduz daudenak martxan, eta 20 arrapala eta eskailera mekaniko (5 gunetan daude). Horiek guztiek herritarren bizi kalitatea hobetzen dute. Izan ere, irisgarritasuna lehentasunezko zehar-lerro bat da Bilboko Udalaren sailen lana planifikatzeko garaian.


TXIKIZKAKO MERKATARITZAREN INDIZEA (BMIt). 2016/II\nGasolindegiak barnean hartu gabe, txikizkako merkataritza % 3,5 hazi zen prezio konstanteetan\nEuskal AEko txikizkako merkataritza-sektoreak % 3,0 igo zituen salmentak, prezio konstanteetan, 2016ko bigarren hiruhilekoan, betiere aurreko urteko aldi berarekin alderatuta, EUSTATek emandako datuen arabera. Sektoreko salmenta, hornitegiak kontuan izan gabe, % 3,5 igo zen urte arteko tasari erreparatuta.\nAurreko hiruhilekoaren aldean, berriz, % 0,7ko igoera erreala izan da, behin urte-sasoiko eraginak ezabatu ondoren.\nSektoreen arabera, elikagaien salmenta % 4,2 gehitu zen 2016ko bigarren seihilekoan, gainerako produktuen txikizkako merkataritza % 2,9 igo zen eta automoziorako erregaien salmenta % 0,1 igo zen, betiere 2015eko aldi berarekin alderatuta eta prezioen eragina kendu ostean.\nElikagaien txikizkako merkataritzaren barruan, merkataritza espezializatua % 0,7 gehitu zen, eta elikagaiak nagusi diren merkataritza espezializatu gabea % 6,2 igo zen.\nGainerako produktuen txikizkako merkataritzan ere aldaketa positiboak gertatu dira sektore guztietan, pertsonaren ekipamenduan espezializatutakoan izan ezik, azken horretan % 1,1 jaitsi baita. Etxeko ekipamenduan espezializatutako merkataritza % 7,7 hazi da, beste kontsumo-ondasunetan espezializatutakoa % 5,2 eta gainerako produktuetan nagusi den merkataritza espezializatu gabea % 0,8, guztiak prezio konstanteetan.\nHiru lurralde historikoetan urte arteko salmentak gora egin du termino errealetan: Gipuzkoa % 4,1 hazi da, Bizkaia % 2,9 eta Araba % 0,9. Aurreko hiruhilekoarekin alderatuta, Araban eta Bizkaian ez da aldaketarik izan eta Gipuzkoan indizeak % 2,1 egin du gora.\nEuskal Autonomia Erkidegoan txikizkako merkataritza-sektorean lan egiten duen langile kopuruak gora egin du 2016ko bigarren hiruhilekoan. 2016ko lehen hiruhilekoarekin alderatuta % 0,2 igo da eta aurreko urteko hiruhileko berarekin alderatuta % 0,9.


esponentzial - Elhuyar dictionaries\n1 izond. (Mat.) exponencial\nfuntzio esponentziala: función exponencial\nekuazio esponentziala: ecuación exponencial\n2 izond. exponencial\nhazkunde esponentziala: crecimiento exponencial\nesponentzial *Examples are automatically obtained from dabilena\n...esponentzial\t...ministrazio eta zuzendaritzako ikasleentzat/Banakuntza esponentziala Probabilitate-ebazkizunak enpresen administrazio eta zuzenda...\n...eta 10 egunetara? Urte komertziala eta hitzarmen esponentziala erabili. 3 Urteko tipo nominala: %24.\nMikel Jauregi: Â«Ikusizko poesia era esponentzialean hazten da denbora igaro eta artistek ezagutu...\n... konstante kosmologiko positiboduna den. Honek hedapen esponentzial bat dakar, Unibertso hutsa. De Sitter Jupiter planetaren ik...\nEkuazio esponentzial esponente edo berretzailean x ezezaguna duten ekuazioei...\n...na zenbaki baten berretzailean agertzen da, ekuazio esponentzialetan . Ekuazioan logaritmo bat agertzen bada, ekuazio...\n...4,5,6,...), B hizkuntzaren erabilerak erritmo esponentzial batean egiten du ihes". Eta errealitatean...\n...eknologiaren hazkundea ez da lineala izaten ari, esponentziala baizik». David Roberts Sillicon Valleyko (AEB) Singularity ...\n...etorkizuneko igoera esponentzial baten mende dagoen energia inportatuaren mendekotasuna murr...\n...ze aldea azken bi urte hauetan! Garai esponentzialak dira. Azken batean hau da mezu ...


Autokontzeptua, Haur Hezkuntzako asignaturarik garrantzitsuena – Guraso.eus\n2019-05-15\tKoldo Gilsanz\tIruzkinik ez\nHaur Hezkuntzako edukiak programatzen direnean hamaika proposamen didaktiko topatu ditzakegu. Material ezberdinak bitarteko, haurraren gaitasun ezberdinak kitzikatuak izango dira eta horrela, progresiboki, arlo ezberdinetan haurrak aurrera egingo du. Jarduera hauek garrantzia dute, baina ez bakarrik gaitasun ezberdinen garapenagatik. Garrantzitsuagoa da haurrak bere burua hobeto ezagutzeko balio dutela eta arrakasta sentitzeko aukera ematen diotela, hots, autokontzeptu positibo bat garatzen laguntzen diotela.\nZer da autokontzaptua?\nNorberak bere buruaz duen ideia eta bizipena da autokontzeptua. Hau da, zer pentsatzen dut nitaz? Nola bizi eta sentitzen dut pentsatzen dudan hori? Autokontzeptuak beti alderdi afektibo bat izango du, autoestimua esaten zaiona. Eta jokaeran ere eragingo du: pertsonok geure barne irudiarekin bat datozen jokaerak gauzatu ohi ditugu.\nAre gehiago, konstrukto dinamiko honek gure pertzepzioa ere baldintzatuko du. Nolabait esatearren, nire autokontzeptuaren barruan mundua ikusteko erabiltzen ditudan betaurrekoak daude. Horregatik autokontzeptu positiboa duen haur batek bere jolaskidearen keinua txirristara igotzeko gonbidapena bezala bizi dezake, eta autokontzeptu ezkorra eta zuhurra duen haurrak, ordea, keinu bera oldarkortasun edo lehiakortasun keinu bezala irakurri.\nAutore guztiak bat datoz autokontzeptua ez dela berez agertzen, ikasia den zerbait baizik. Batzuk diote haurrak, gertuko helduok isladatzen dizkiegun ezaugarriak baliatuta, modu pasiboan eraikitzen dutela. Beste batzuk azpimarratzen dute haurra, aktiboki, imitazioaren bidez bere erreferentziazko helduengan ikusten dituen ezaugarri eta jokaerak barneratzen joaten dela.\nEdonola ere, argi dago gertuko helduok beraiekiko dugun jarrera eta jokaerekin eragin handia dugula haien autokontzeptuan. Ikusi dezagun lasaiago nola agertu eta integratzen doan haurraren Nia, aldi berean bidelagun garen helduok kontutan hartu beharreko ondorio edo irizpideak ere aipatzen joateko.\nHasieran… Nor naiz ni? zer da Nia?\nJaioberriak bere buruaren kontzientzia oso lausoa du. Umetokiko giro likidotik estrainekoz ateratzea esperientzia sentsorial oso intentsoa eta nekagarria da. Haurra oso nekatuta ateratzen da eta luze joango den egokitze prozesu bat hasi berri du.\nAipatu behar da gure espeziearen bereizgarri nabarmenena dela jaiotzerakoan dugun heldutasun falta. Marsupialak kenduta, gu gara gure amaren umetokitik heldugabetasun eta menpekotasun egoera handienean ateratzen garen animaliak. Honek gure burua eta erditze kanalaren tamainan dauka arrazoi fisikoa; honek ez du aukerarik ematen gure buru handia denbora luzeago barruan, hazten egoteko. Beraz, “amaitu” baino lehen ateratzen gara, eta azken “egosia” inguruarekin elkarrekintzan jasotzen dugu. Elkarrekintza honek aberastasun handiko prozesua bermatzen du, gure espeziearen garapen kognitiboaren zioa.\nEta beraz, jaioberriak ez daki zer den bera eta zer ez den bera. Hasierako momentuetan jokaera instintiboek bizirautea ziurtatzen dute (titia bilatzeko institnua, xurgatzeko erreflexua, esku ahurra ikututa atzamarrak ixtekoa, atzera bultzatzean besoak irekitzearena…) baina haurrak ez dauka bere buruaren irudirik eta, beraz, ezta mugimenduen kontrol edo intentzionalitaterik.\nBorondaterik gabeko mugimendu hauek eta zaintzako figurekin izandako harreman tonikoek bere gorputza sentitzea ahalbidetzen diote eta pixkanaka, hilabete gutxirekin, begirada eta eskuak nahita mugitzen hasiko da.\nHaurrak bere gorputza sentitzea eta esperimentatzea funtsezkoa da hasierako Ni lauso hori forma hartzen joateko. Haur masajea lehenengo hilabetetik aurrera gomendatuta dago eta binkuloa indartzeaz gain, haurrak bere gorputz eskema integratzeko oso baliogarria da.\nImaginatu lau hilabeteko haurra sehaskan. Besoak zoriz mugitzen ditu eta nahi gabean begian kolpea eman dezake. Mina handia ez bada, “Ah, beraz hau nire besoa da, eta jo duen hori nire aurpegia izan behar da” pentsatuko du. Eta saiakerak egin eta egin argiago izango du zer den atal bakoitza eta nola mugitu. Baina oraindik atal bakoitza banatuta dago, ez daude integratuta. Plazerrak integrazio hori errazten du (horregatik masajearen garrantzia). Eta aldiz, minak edo beldurrak integrazio hori gelditu edo oztopatzen du.\nHaurrarekin ditugun hasierako harreman hauek, besotan hartu edo titia ematean, adibidez, harreman tonikoak izaten dira. Ez dago mugimendu handirik, baina heldua haurrarekiko sentibera bada honek bere tentsio eta distentsioekin komunikatuko dio gustura dagoen edo postura aldaketa bat behar duen. Hitzik eta ia mugimendurik gabeko elkarrekintza hauek haurrarentzat oso baliogarriak dira bere gorputz irudia integratzeko.\nMomentu hauetan helduaren jarrera garrantzitsua izango da. Hau sentibera eta jakinminekoa bada, haurrarekiko arreta jartzen duena eta bere keinu eta uzkurtzeak komunikatzeko ahaleginak bezala hartu eta dekodifikatzen saiatzen bada, haurrak bere burua mezu igorle bezala ere estrukturatzen joango da. Aldiz, zaintzaren ardura duen helduak ez badu besoetan hartzen edo ez badu haurraren seinale txiki hauei erantzuten, haurrak ez ditu bere Nian integratuko, ez dutelako inolako eraginik ingurunean.\n12 eta 18 hilabete artean Niaren integrazioan momentu adierazgarri bat ematen da: haurra konturatuko da ispiluko irudia bera dela. Etxean txikitxo bat baduzue konturatuko zineten ispiluak erakargarri suertatzen zaizkiola. Hasiera batean bertan dagoen haurra beste bat izango balitz bezala ikusten du, baina momentu batetan hasiko da konturatzen bera dela. Hau frogatzeko margotu sudurra edo gometsa jarri kopetan. Ondoren haurra ispilura eraman eta eskua ispilura edo bere aurpegira eramaten duen ikusi.\nMotorikoki ere, ibiltzen hastearekin batera, irudi koporalak garrantzia izango du. Bere irudia integratuta duen haurrak plazer handia bizi dezake bere burua erortzen uzten eta berriz zutitzen. Bere barne irudiak indar nahikoa dauka erortzen uzteko. Badaki gero hori “konpondu” dezakeela. Aldiz, oraindik gorputz irudia oso integratua ez duena ez erortzen saiatuko da. Hau bada kasua, masajeak eta elkar ukitzeko jolasek oraindik denbora behar dute.\n2 urteen inguruan hizkuntza agertuko da, eta honek beste bultzada emango dio Niaren estrukturatzeari. “Ni” eta “nirea” hitzak oso goiz agertuko dira bere burua baieztatzeko funtsezkoak bait dira.\nAdin honetan, beste artikuluetan azaldu dugun bezala, haurra ezetza eta kasketaldien aroan sartzen da. “Bi urte beldurgarrien aroa” deitua izan denak, haurraren Niaren estrukturatzean beste fase batekin zerikusia du. Haurrak hizkuntza du eta horren bidez bere burua baieztatu dezake, modurik argienean bere nagusien desio eta aginduei ezetz esaten.\nHaurrarentzat momentu hau paradogikoa da. Aldi berean bere erreferentziazko helduak bilatuko ditu, baina hein handi batean kontra egiteko izango da. Anbibalentzia honi erantzuteko modua garrantzitsua da haurraren autokontzeptuak aurrera egin dezan. Alde batetik bere desio eta nahien zilegitasuna onartu behar diogu, eta beste aldetik ziurtasuna emango dioten arau arrazoitu eta irmoak mantendu beharko ditugu: “ulertzen dut, Andoniren goxokia ikusi duzu eta momentu honetan gehien nahi duzun gauza goxoki bat da. Gogo handia duzu goxoki bat jateko. Ulertzen dut. Baina badakizu guk astean zehar ez dugula litxarkeriarik jaten”. Eta haserretzen bada ere emozio hori onartu beharko diogu, noski!\nBi urtetatik aurrera haurrak ere, hizkuntzarekin batera, denboraren pertzepzioa integratzen hasten da. Berau lantzea garrantzitsua da Nia-ren estrukturarako, bere burua denboran iraunkorra dela antzemateko. Era berean, garrantzitsua da ere momentuan momentuko bizipenek iraupen mugatua dutela ulertzen laguntzea. “Nola gustatzen zaizun txirristetan jolastea! Ze ondo igotzen zaren zu bakarrik. Egia da atzo, goiko parkean, pixkat beldurtu zinela. Baina laguntza eskatuta ere ze ondo jeitsi zinen!”\n3-5 urteetan haurraren alderdi ezberdinak asko garatzen dira eta guztiek daukate eragina haurraren autokontzeptuan. Pixkanaka joango dira beraien buruari buruzko afirmazioak egiten eta gertu gaudenak adi jaso behar ditugu, zer isladatzen edo eta zer eredu ematen ari garen erakutsiko bait digute.\nAdin honetan jolastea eta plazerra sentitzea funtsezkoa da. Haurrak egiten duena disfrutatzen badu burubelarri jardungo da eta, gure laguntzarekin bizitzen, dituen esperientzia horiek autokontzeptuan integratzen badoa bere garapen arrakastatsua ziurtatuta dago (“ze ondo moldatu zaren gaur lehengusuarekin. Txirrinduekin zeundetenean barrezka ikusi zaituztet”).\nAutokontzeptuan helduak eragina izateko ezinbestekoa da presentzia; begirada. Nire alaba parkean dagoen bitartean ni denbora gehiena espresiorik gabe eta eserita ematen badut ezingo naiz bidelaguna izan. Eta sakeleko telefonoan murgilduta banago are gutxiago.\nProzesu hau zaintzen badugu eta planteatzen zaizkion erronkei begiratzen badiegu (bai, hazteak erronka asko planteatzen ditu) bere bizitzan garrantzitsuenetarikoak izango diren edukiak lantzen egongo gara. Eskolan ere, planteatutako ekintzen edukiak baino garrantzitsuago izango da autokontzeptua. Bere burua itxoiteko, saiatzeko eta lortzeko gai ikusten duen haurrak edozein ikaskuntzari ekin ahal izango dio.\n6 edo 7 urterarte autokontzeptua oraindik nahiko aldatu daiteke. Egia da prozesu geldoa dela, baina adin horretararte ez da oso iraunkorra. Beraz, adin tarte honen lehentasunetakoa izan behar da. Nola ari da gure seme edo alaba bere Nia integratzen? Ze ideia du bere buruaz? Nola bizi du ideia hori? Nola lagundu ahal diogu autonomoa, konfidatua eta sozialki gai den irudi bat sortzen?\nIruzkinik ez "Autokontzeptua, Haur Hezkuntzako asignaturarik garrantzitsuena"


ULMA Sistema igokarien egokitasuna Toronton — Begira - Ulma aktualitatea\nHWS sistemak, jasotze sistema hidraulikoa baitu, lanean ari ginen mailatik beheragoko hiru mailatan eman du babesa. Bi masta ditu, eta panel bakoitzak hiru mailatan dago gidatuta, ainguraketa berreskuragarrien bitartez.\nRKS sistema autoigokari arinaren 4 paneletako bakoitzak gidatzeko bi masta eta txarrantxa bertikalak ditu plataforma nagusian, ULMA enkofratura finko lotuta egotea ahalbidetzen dituztenak.\nSistema biek, hau da, HWS eta RKS sistemek eraikinaren ipar eta ekialdeko aldeak estali dituzte. Beraien ainguraketak berreskuragarriak dira bai lauzan bai horman. HWS burua ainguraketaren elementu nagusia da, gidatze mekanismoarekin eta panel igokarien euskarriekin batera. RKSko panelek, 3,625 m eta 4,875 m-ko luzerakoek, oso lan plataforma seguruak dituzte.\nHona obra honetan erabilitako beste produktu batzuk:\n• ORMA enkofratu modularra, nukleoen kanpoaldeko eta barrualdeko hormetan .\n• VR Mahaiak, lauzetan txarrantxez finkatutako ALUPROP aluminiozko eskorarekin.